Salmos 119 - Holy Bible [Aymara Bible 1997] - (Sal 119)\nJan juchañchcay sarnaker jakejj cusisiñaniwa, Tatitun yatichäwiparjam sarnakerejj cusisiñaniwa.\nTatitun arunacapar jaysirinacajj cusisiñaniwa, takpach chuymamp jupar thakerinacajj cusisiñaniwa,\njan cuna ñankha luririnacasa, Tatitun thaquipan sarnakerinacas cusisiñaniraquiwa.\nJumaw arsutanacam yatiytajja, arunacam sum phokhatäñapataqui.\n¡Sarnakäwejjajj thuruñchataquïspa, arunacam phokhañajjataqui!\nJaniw cunat p'enk tucuñajjas utjcaniti, takpach arsutanacam phokcä ucapachajja.\nKhana chuymampiw jumar jach'añchäma, chekap arsutanacam yatekcä ucapachajja.\nLeyinacam phokhañ munta. ¡Janipun armanucusistati!\n¿Cunjämatarac mä waynast k'oma jacañanïspasti? Arunacamarjam sarnakasa.\nTakpach chuymajjampiw thaksma, janiquiy arunacamat saraktañajj munamti.\nChuymajjaruw arunacam imta, juma contra juch jan lurañajjataqui;\nTatay, jumajj kollanätawa; leyinacamay yatichita.\nLacajjampiw yatiyä, juman arsut takpach camächit arunaca.\nArunacamarjam sarnakañ thaquin cusisï, kamir yänacamp cusisiñat sipana.\nArsutanacamat lup'isï, thaquiman sarnakañ amuyt'araquï.\nCamächit arunacamampiw cusisï, janipuniw arunacamat armascäti.\nAca uywatamarojj jacayaquimaya, nayasti arunacamarojj phokhäwa;\nnayranacajjay jist'arita, muspharcañ arunacam uñjjatañataqui;\naca orakenjja sart'ir jakequïtwa: janiquiy arsutanacam nayatac imantamti;\najayojjajj wali llact'ataw uñjasi, arsutanacam yatiñ munasa.\nJumaw jach'a jach'a tucurinacarojj tokenoktajja, arsutanacamat sarakerinacajj ñankhachatawa.\nLlaquinacamp jisc'achañanacamp nayat jithektayita, arunacam phokhatajj laycu.\nJilïr jakenacas nayatac arusipcanejja, uywatamajj arunacamat lup'iscaquiniwa.\nArunacamajj nayan cusisiñajjawa, arsutanacamajj nayan amuyt'ayirejjawa.\nNiy jiwirjamätwa, arsutamarjamay jacañ churita.\nSarnakäwejj uñacht'aysma, jumasti ist'istawa. Leyinacamay yatichita.\nArsutanacamarjam arcañatac amuyt'ayita, muspharcañ luräwinacamat lup'iñ munta.\nJach'a jachañan uñjasta, arsutanacamampiy chuymacht'ita.\nJan wali thaquit jithektayita, munañaman asquip yatichita.\nCheka thaquin sarnakañ ajllista, arunacamaruw munasta;\nTatay, arsutanacamaruw iyawsta, janiquiy p'enk tucuyistati.\nArsutanacam phokhañataquiw jalascta, chuymajjar cusisiñamp phokt'atam laycu.\nTatay, leyiman thaquipay uñacht'ayita, nayasti tucuycamaw arcä.\nMunañam phokhañay yatichita, takpach chuymampiw arunacam imä.\nArsutanacaman thaquipanay irpita, ucanquiw nayan cusisiñajjajja.\nArsutanacamaruy chuymajj alcatayita, janiquiy inampst'añar puriyistati.\nJaniquiy inamay yänacar uñtayistati, thaquiman sarañatac jacañ churita.\nUywatamarojj arsutam phokhaquimaya, iyawsirinacamar arsut arunaca.\nNayar ajjsarayir llaquisiñ apakt'ita, arsutanacamajj munasiñ arunacawa.\nNayaw arsutanacamarojj munasta; asqui cancañamampiy jacañ churita.\nTatay, qhuyapayasiñamay uñacht'ayita, khespiyäwimajj arsutamarjamay purinitpan.\nUqhämat nayar tokerirojj arsusï, arunacamar take chuymamp iyawsatajj laycu.\nJaniquiy lacajjat cheka arunac apakestati, nayajj arunacamaruw chuymajj uchta.\nJan inact'asaw munañam phokhä, wiñayapuniw munañamar jaysä.\nUqhamat jan qhitin camsat jacä, arsutanacamar arcatajj laycu.\nReyinacan nayrakatapan arunacamat parlä, janipuniw arsuñ p'enkascäti.\nArunacamarojj munastwa, arunacamampejj cusisitaw uñjasta.\nArunacamarojj munastwa, arsutanacamatsti walpun lup'ista.\nUywatamar arsutamat amtasiquimaya, arunacamaruw chuymajj uchayista.\nLlaquisiñajjan chuymachasiñajjajj acawa: arunacamaw jacañ churitu.\nJach'a jach'a tucurinacajj jan inact'asaw tokepjjetu, nayasti janiw yatichäwimat sarakascti.\nTatay, nayra pacha arsutanacamat amtasta, arunacaman chuymachasiñ jicjjatta.\nArunacam jaytanucur ñankha luririnacataquejj chuymajjajj walpun k'apisi.\nJaken marcapan jacasajj arunacamajj nayan k'ochojjänwa.\nTatay, arumanacaw sutim aytasta, yatichäwimarjam phokhañ munaracta.\nMay lurañajjaw wact'itu: ucasti arsutanacam phokhañawa.\nTatay, jumaquiw nayataquejj utjarapistajja, arunacam phokhañataquiw arsta.\nTakpach chuymampiw qhuyapayasiñam thakta: arsutamarjamay qhuyapt'ayasita.\nSarnakäwejjaruw uñaquipasta, arunacamarusti wasitat jaysta.\nJanc'aquiw sartasta, jan suyasaraquiw arsutanacam phokta.\nÑankha lurir jakenacajj sipitanacampiw muyuntayapjjetu, nayasti janiw munañam phokhañat armascti.\nChica arumaw jumar yuspagarañatac uñatatta, arunacamat jumar yuspagarañataqui.\nJumar iyawsir jakenacampiw chicachasta, arsutanacam phokherinacampiw mayachasiracta.\nTatay, acapachajj munasiñamamp phokhantatawa; leyinacamay yatichita.\nTatay, aca uywatamarojj asquinacpun churtajja, arsutanacamarjamaw uñjtajja.\nSuma amuyt'a chuymay churita, yatiñ cancañ churaraquita, arsutanacamarojj takpach chuymampiw iyawsta.\nJanïr t'akhescasajj pantjataw sarnakäyäta; jichhasti arunacamarjamaw sarnakta.\nJumajj asquïtawa, asqui luraractajja; leyinacamay yatichita.\nKhoru jakenacajj ina ch'usat c'arintapjjetu, nayasti takpach chuymampiw arsutanacam phokta.\nJupanacan amuyt'anacapajj ch'amact'atawa, nayasti yatichäwimampiw cusista.\nT'akhesitajjajj asqui apanirapitu, uqhämat leyinacam yatekta.\nLacamat mistur arunacaruw munasta, warank warank korit sipana, kollket sipana.\nJumaw nayarojj irnokesta, sayt'ayaraquista: arsutanacam yatekañajjataquejj ch'iqhi chuymay churita.\nIyawsirinacamajj nayar uñjasajj cusisipjjaniwa, arunacamar take chuymamp suyatajjata.\nTatay, arsutanacamajj chekapawa, ucarjamaw nayarojj t'akhesiyista.\nMunasiñamajj chuymachitpan, nayatac arscäyätajj ucarjam phokhasiñapataqui.\nQhuyapayasiñam uñacht'ayita, jacañ churaraquita, cusisiñajjasti munañam phokhañäniwa.\nKhoru jakenacajj p'enkachatäpjjpan, nayar ina ch'usat t'akhesiyapjjatapata, nayasti camächit arunacamat lup'ï.\nIyawsirinacamajj nayamp tantachasipjjpan, arsutanacam uñt'irinacajj nayamp chicachasipjjpan.\nChuymajjajj leyinacamarjam phokherïpan, uqhamat jan p'enk tucuñajjataqui.\nKhespiyäwim suycasaw tucusiscta, arunacamaruw take chuymamp iyawsta.\nNayranacajjajj juyqhuptasquiwa, arsutam phokhasiñap suycäwejja, ucchañcamasti sismawa: “¿Cunapacharac chuymachir jutitätasti?” sasa.\nNayajj armanucut jan yäkcañ ch'ama karitäctsa, janiw leyinacamat armascti.\n¿Cunapachcamarac suyästi? ¿Cunapacharac arcnakerinacajjar taripätasti?\nKhoru jakenacajj yatichäwim jan yatcasaw sipit p'iyanac allirapipjjetu.\nIna ch'usat arcnakapjjetu, arjjataquitaya, ¡Takpach arsutanacamajj chekapawa!\nNiyapuniw aca oraket chhaktayatajj uñjasta, nayasti janiw arunacamat armascti.\nMunasiñam laycuy jacañ churita, nayasti arsutanacam phokhä.\nTatay, arunacamajj wiñayawa, alajjpachat juc'amp suma thurt'atawa.\nCheka cancañamajj wiñayan wiñayapataquiwa, juman lurat orakejj jan onjjtquiriwa.\nArunacam laycuw take cunas jichhürcam utjasqui, take cunas jumar loktiriwa.\nJanitejj yatichäwinacamajj nayar cusisiyquitasapänjja, niyaw llaquisiñajjamp tucusiriscäyäta.\nJanipuniw arunacamat armascäti, arunacamampiw nayarojj jacayista.\nNayajj jumanquirïstjjaya, khespiyasiquitaya, arunacamarjamaw sarnakta.\nÑankha lurir jakenacajj tucjañataquiw suyjjatapjjetu, nayasti arunacamat lup'iscta.\nTake cunan tucusirïtap uñjta, arunacamasti jan tucusquiriwa.\nYatichäwimarojj walpun munasta: ¡Sapüruw ucjjat lup'iscta!\nArunacamajj timanacajjat juc'amp yatiñan tucuyitu, camächit arunacamajj nayamp chict'atapuniwa.\nTakpach yatichirinacajjat sipan juc'amp amuyta, arunacam lup'itajj laycu.\nChuyman jakenacat sipan juc'amp amuyta, arunacamarjam sarnakatajj laycu.\nArunacamarjam sarnakañataquejj take jan walinacat jithektasta.\nJaniw camächit arunacamat sarakcti, jumaw nayarojj yatichasista.\nArunacamajj lacajjatac wali mojjsawa: misq'it sipan juc'ampiwa.\nArunacam yatisaw amuy jicjjatta, ucat c'ari sarnakañarojj uñista.\nJuramento lurta, ucsti phokhäwa: cheka arunacamarjamaw sarnakä.\n¡Tatay, wali llact'ataw jicjjatasta! arsutamarjamay jacañ churita.\nTatay, arsutanacajjajj jumatac asquïpanaya, arunacamay yatichita.\nJacañajjajj jiwañ chijir jalantañampiwa; nayasti janiw yatichäwinacamat armascti.\nÑankha lurir jakenacajj sipitanac ucharapipjjetu, nayasti janiw arsutanacamat sarakascti.\nArunacamajj nayatac wiñay catokäwiwa, arsutanacamajj chuymajjaruw cusisiyi.\nTakpach chuymampiw leyinacamarjam sarnakañatac arsta, wiñay phokhañataquiw arsta, tucuycam phokhañataquiw arsuracta.\nKhepäjjat uñisisir jakenacarojj uñistwa, arunacamarusti munastwa.\nJumaw imantasiñajjätajja, jarc'akasiñajjätasa, arunacamaruw takpach chuymajj catuyta.\nÑankha lurir jakenaca, nayat sarakapjjeta, Diosajjan arsutanacap phokhä.\nArsutamarjamay ch'am churita, uqhämat nayajj jacä; janiquiy inamay suyayistati.\nYanapt'itaya, nayasti khespiyataw uñjasï, jan karjasisaw leyinacam phokhä.\nJumajj arsutanacamat saranucurinacarojj jisc'achtawa, amtäwinacapajj jan amuyt'an amuyunacawa.\nÑankha luririnacajj jumataquejj t'unar uñtatawa, nayasti arsutanacamaruw munasta.\nJanchejjajj nayrakataman ajjsarañat qhathati, camächit arunacam laycuw chuymajj alt'ayta.\nJanipuniw chekapäc uc lurañ jaytanuccäti; janiquiy t'akhesiyirinacajjan amparaparojj antutistati.\nJumaquiy cusisit jacayita, khoru jakenacajj janiquiy t'akhesiyitpati.\nNayranacajjajj khespiyäwim suycäwiw juyqhupti, arunacamarjam khespiyañam suyascta.\nAca uywatamarojj qhuyapayasiñampiy uñjam, leyinacamay yatichita.\nNayajj juman loktirimätwa: amuyt'a cancañay churita, arsutanacam yatiñ munta.\nTatay, urojj purinjjewa, waquisjjew cun lurañamasa: arunacamarojj janiw ist'añ munapquiti;\nnayasti arunacamarojj munastwa, jila alan korit sipana.\nUcat arsutanacamarjamajj sarnakta, c'ari sarnakañarusti uñistwa.\nArunacamajj muspharcañawa, ucat arunacamar jaysta.\nArunacamat khanañchäwejj amuyt'ayituwa, pisi amuyt'aninacarojj amuyt'ayiwa.\nMunañ chuymampiw lacajj jist'arta, camächit arunacam yatiñ laycu.\nNayarojj uñtanjjaquitaya, qhuyapayasiraquita, jumar munasirinacar uñjctas uqhamay uñjita.\nArunacamarjam sarnakayita, janiquiy cuna ñankhas nayar atipitpati.\nJakenacan t'akhesiyañapat khespiyita, nayasti arunacamarjamaw phokhä.\nUywatamarojj qhuyapayasiñampiy uñtanim, leyinacamay yatichita.\nUmjamaw jachajj nayranacajjat warasi, yatichäwiman jan yäkatätap laycu.\nTatay, jumajj asquïtawa, camächit arunacamajj chekapawa.\nTakpach arsutanacamajj asquiwa, arunacamajj chekaparaquiwa.\nArunacamar munañaw take cun armayitu, uñisirinacajjajj arunacamat armt'asipjje.\nArsutamajj wali yant'ataw uñjasi, uywatamasti arsutamaruw munasi.\nJan yäkataquïtwa, jisc'achataraquïtwa, ucampis janiw arunacamat armascti.\nChekapar uñjañamajj wiñay asquiwa, yatichäwimasti chekaparaquiwa.\nLlaquisiñanacamp jan walt'añanacampiw catuntitu, arunacamasti cusisiyituwa.\nArsutanacamajj chekapapuniwa; amuyt'a cancañay churita, nayasti jacañ jicjjatä.\nTatay, takpach chuymajjampiw art'asinsma, ist'aquitaya, leyinacam phokhañ munta.\nJumaruw art'asinsma, yanapt'aquitaya, arunacamarjam phokhañajjataqui.\nJanïr khanjtanquipan jumat yanap maysma, arunacamaruw chuymajj catuyta.\nJanïr ch'amacthapquipan waquichasta, arsutamjjat lup'iñataqui.\nTatay, qhuyapayasiñam laycuy arojjar ist'am, camächit arunacamarjam jacañ churita.\nKhoru arcnakerinacajjajj jac'anquiwa, jupanacasti yatichäw arunacamat jayancapjjewa.\nJumasti, Tatay, jac'ancasctawa, takpach arsutanacamajj chekpachapuniwa.\nNayratpach arunacam yatta, wiñay utt'ayat arunacama.\nT'akhesitajj uñtaniquitaya, khespiyaraquita, janiw arunacamat armascti.\nNayat arjjatasiquitaya, khespiyaraquita; arsutamarjamay jacañ churita.\nYanapt'amajj ñankha lurir jakenacat jayanquiwa, jupanacajj janiw arunacamarjam jacapquiti.\nTatay, qhuyapayasiñamajj wali jach'awa, camächit arunacamarjamay jacañ churita.\nNayar arcnaker timasirinacajj waljaniwa, nayasti janiw arunacamat sarakascti.\nIyawsäwit sarakerinacar uñjasajj ajjtastwa, arunacamarojj janiw jaysapquiti.\nTatay, arunacamar munasitajj uñtanita; qhuyapayasiñam laycuy jacañ churita.\nTakpach arunacamajj chekapawa, takpach arsutanacamajj wiñayawa, asquiraquiwa.\nJilïr jakenacajj ina ch'usat arcnakapjjetu, chuymajjasti arunacamaruw wakaychi.\nNayajj arsutamampejj cusisitätwa, imantat yänac jicjjatasin cusisir jakjamätwa.\nC'arisiñarojj uñistwa, janiw uñjañ muncti, yatichäwimarusti munastwa.\nJan karjasisaw sapür jach'añchsma, chekap camächit arunacamata.\nArunacam munirinacajj suman jacasipjje, janiw cunas jupanacarojj tincuyquiti.\nTatay, nayar khespiyañam suyt'ascta, arunacamarjamaw sarnakta.\nNayajj arsutanacamaruw jaysta, takpach chuymampiw munasiracta.\nArunacamarojj jaystwa, jumaw take sarnakäwejj yatistajja.\nTatay, arnakasitajjajj nayrakatamaruy purinpan, arunacamarjamay amuyt'a chuym churita.\nMayisitajjajj nayrakatamar purinpan, arsutamarjamay khespiyita.\nLacajjat jach'añchañ arunacajj mistpan, jumaw leyinacam nayar yatichista.\nLajjrajjajj arsutam phokherïtamat k'ochpan, takpach arunacaman chekapätap laycu.\nAmparamajj nayar yanapt'añatac waquichatäpan, arunacamar take cunat sipan munasitajj laycu.\nTatay, nayar khespiyañam munta; cusisiñajjajj munañam phokhañawa.\nJumar jach'añchañataquiw jacañ munta, asqui cancañamajj yanapitpanaya.\nChhaker ovejar uñtataw payinucta, nayar thakerejj jutaquimaya, janiw arunacamat armascti.


Pablojj Éfeso markankiwa; yaqhepanakajj mayampiw bautisasipjje (1-7)\nPablon yatichatapa (8-10)\nJaniw demonionakas jarktʼapkänti (11-20)\nMä jachʼa jan waltʼäwiw Éfeso markan sarti (21-41)\n19 Kunapachatï ukanakajj pasaskäna ukhamarak Apolosajj Corinto markankaskäna ukhajja, Pablojj qollu toqenak pasasaw Éfeso markar saraqäna, ukansti mä qhawqha discipulonakampiw jikisïna.* 2 Ukatjja akham sasaw jupanakar säna: “¿Creyentëjjapjjayäta ukhajj janit espíritu santo* katoqapkta?” sasa. Jupanakajj sapjjarakïnwa: “Janipuniw nanakajj espíritu santon utjatap istʼapjjerïkti” sasa. 3 Ukatwa jupajj akham säna: “Ukhamajj ¿kunjam bautismonsa jumanakajj bautisasipjjta?” sasa. Jupanakajj sapjjarakïnwa: “Juanajj yatichkäna ukarjamaw bautisasipjjta” sasa. 4 Ukatwa Pablojj akham säna: “Juanan bautisatapajj jaqenakan arrepentisipjjatapwa uñachtʼayäna, khititï jupjjar jutki ukaru, mä arunjja Jesusar creyipjjam sasaw jaqenakar säna” sasa. 5 Uk istʼasasti jupanakajj Tatit Jesusan sutipjjaruw bautisasipjjäna. 6 Pablojj jupanakar amparamp loqjjatäna ukhajja, espíritu santow jupanakjjar jutäna, yaqha arunakwa parlañ qalltapjjäna, profecianaksa parlapjjarakïnwa. 7 Taqpachanejj mä tunka payani chachanakäpjjänwa. 8 Sinagogar mantasasti kimsa phajjsinakaw Pablojj jan ajjsartʼasa* ukan parläna, discursonak arstʼasa Diosan Reinopat* amuytʼayasa. 9 Yaqhepanakasti chuym qalarayasisajj janiw creyiñ munapkänti, jaqenak nayraqatansa jan walinakwa Diosan Thakipat parlapjjäna, ukatwa Pablojj jupanakan ukat sarjjäna, discipulonakarus jupamp chikaw irpjjäna. Sapürurakiw Tirano sat jaqen escuelapan utjki uka jachʼa utanjja discursonak arstʼirïna. 10 Jupasti pä maraw uka escuelan yatichäna, ukhamatwa Asia provincian jakir taqe judionakasa griegonakas Tatitun arunakap istʼapjjäna. 11 Diosajj Pablon amparapampejj milagronak luraskakïnwa, 12 Pablon pañonakapsa isinakapsa usutanakan ukaruw apapjjäna, ukhamatwa usutanakajj waliptapjjäna, demonionakas mistupjjarakïna. 13 Yaqhep judionakajja demonionak alissusaw sarnaqapjjäna, jupanakajj Tatit Jesusan sutip aytasisaw demonionakar alissuñ munapjjarakïna, akham sasa: “Cheqpachapuniw sapjjsma, Pablojj yatiyki uka Jesusan sutipjjar mistupjjam” sasa. 14 Ukatjja judío mä jilïr sacerdotew utjäna, Esceva sutini. Jupan paqallqo yoqanakapajj uk lurirïpjjarakïnwa. 15 Ukampis demoniojj akham sasaw jupanakar säna: “Nayajj Jesusar uñtʼtwa, khitis Pablojj uksa yatiraktwa, jumanakajj ¿khitïpjjaraktasti?” sasa. 16 Mayakwa demonion mantat jaqejj jupanakar thoqkatäna, jupanakarojj sapa mayniruw atipjäna. Ukatwa uka jaqenakajj qʼala usuchjata jan isiniki uka utat escapjjapjjäna. 17 Éfeso markan jakir judionakasa griegonakasa taqeniw uk yatipjjäna, taqenirakiw wal ajjsarapjjäna.* Tatit Jesusan sutipas jukʼampirakiw jachʼañchasïna. 18 Khitinakatï creyentëjjapjjäna ukanakatjja, waljaniw jutasin juchanakap arsusipjjäna, jan wali luratanakapsa qhan arsusipjjarakïna. 19 Cheqpachansa khitinakatï magianak lurirïpkäna ukanakatjja, waljaniw libronakap mayar apthapisajj taqe jaqenak nayraqatan phichantapjjäna. Uka libronakan preciop jaksupjjäna ukhajja, phesqa tunka waranqa qollqeruw jaksupjjäna. 20 Ukhamaw Jehová* Diosan arunakapajj jiltaskakïna, wali chʼamaniw tukuskarakïna. 21 Ukanakajj pasjjäna ukhajja, Pablojj Macedonia, Acaya toqenakar sarasajj Jerusalenar sarañwa amtäna, sarakïnwa: “Uka markar purisajja Roma marka uñjir sarañajarakiwa” sasa. 22 Ukhamajj yanapirinakapat paniniruw Macedoniar khitäna, Timoteompiru Erastompiru. Jupajj Asia provincianwa mä qhawqha tiempo quedasïna. 23 Uka urunakanjja Diosan Thakipjjatwa mä jachʼa jan waltʼäwejj sartäna. 24 Qollqe metalampi trabajir Demetrio sat mä jaqew utjäna. Jupajj qollqe metalatwa Ártemis* diosan temploparu uñtasit jiskʼa templonak lurirïna, ukhamatwa jupjam trabajirinakarojj wal qollqechäna. 25 Trabajir masinakaparu qollqe metalamp trabajir yaqha jaqenakar tantachtʼasajja, akham sasaw jupajj säna: “Tatanaka, jumanakajj sum yatipjjtajja, jiwasajj aka negociompiw nayrar sartasktanjja. 26 Jumanakajj uñjapjjtawa, istʼapjjaraktawa, aka Pablojj amparampi lurat diosanakajj janiw cheqa diosanakäkiti sasaw walja jaqenakar amtayi, jupanakajj arunakapar creyipjjarakiwa. Ukjja janiw Éfeso markanak lurkiti, jan ukasti taqe Asia provinciansa ukhamarakiw luri. 27 Ukajj janiw walïkiti, jaqenakajj jan walinakwa negociosat parlapjjaspa. Ártemis jachʼa diosan temploparus janis kunäkaspa ukham uñjapjjani. Asia provinciansa oraqpachansa Ártemis diosajj taqenin adoratawa, jichhajj uka Pablon parlatap laykojj janiw jukʼamp jachʼañchatäjjaniti” sasa. 28 Uk istʼasajja jaqenakajj wal colertʼasipjjäna, akham sasaw jachʼat arnaqasipjjäna: “¡Éfeso jaqenakan Ártemis diosapajj wali chʼamaniwa!” sasa. 29 Ukhamajj markankirinakajja wal chʼajjwapjjäna, taqenirakiw teatro manqhar chhukuntapjjäna. Macedonia markankir Gayompiru Aristarcompirojj munkir jan munkir wayuntapjjäna, uka paninejj Pablomp chikaw viajipjjerïna. 30 Pablojj jaqenakan ukaruw mantañ munarakïna, discipulonakajj janirakiw ukar mantayapkänti. 31 Fiestanakampi atipasiñanakamp wakichirinakatjja, yaqhepajj Pablon amigonakapäpjjänwa. Jupanakajj mä ewjja apayasaw Pablorojj uka teatror janipun mantañapatak wal ruwtʼapjjäna, ukhamat jakañap jan aptʼasiñapataki. 32 Cheqansa jaqenakajj may may arnaqasipjjäna, ukan tantachasirinakajj wal chʼajjwapjjatap layku. Ukhamarus jilaparte jaqenakajj janiw kunat tantachasipjjatapsa yatipkänti. 33 Ukhamajj jaqenak taypitwa Alejandror irpsunipjjäna, judionakajj nayraqataruw nuktʼanipjjarakïna. Alejandrojj jaqenakan amuktʼapjjañapatakiw amparamp señal luräna, jupajj jaqenak nayraqatanwa arstʼañ munäna. 34 Jaqenakajj judiötap amuyapjjäna ukhajja, mä arukiw taqenis arnaqasiñ qalltapjjäna, niya pä horaw akham sasin arnaqasipjjäna: “¡Éfeso jaqenakan Ártemis diosapajj wali chʼamaniwa!” sasa. 35 Marka apnaqerejj jaqenakar amuktʼayjjäna ukhajja, akham sänwa: “Éfeso markankir tatanaka, Éfeso markajj jachʼa Ártemis diosan templopan jarkʼaqeripawa, kawkïr estatuatï alajjpachat jalaqtankäna ukan jarkʼaqeripawa, ¿janit taqe jaqenakajj uk yatipki? 36 Taqeniw ukanakan cheqätap yatipjje, ukhamajj paciencianïpjjañamawa, janiw jan amuytʼasisajj kunsa lurapjjañamäkiti. 37 Kunatsa jumanakajj aka chachanak akar apanipjjta, janiw jupanakajj templonakat lunthatasirïpkiti, ni Ártemis diosasatsa jan walinak parlapkiti. 38 Ukhamajj Demetriosa qollqe metalamp trabajir jaqenakas khiti contra quejasiñ munapjjchi ukhajja, yaqha urunakajj tribunalanakajj llawiratäskiwa, proconsulanakas utjarakiwa, ukanakaruw jupanakajj yaqhanak contrajj quejasipjjañapa. 39 Jumanakatï ukat jukʼampi thaqasipkstajja, mä jachʼa tantachäwinwa ukajj leyinakarjam amtasiñapa. 40 Cheqpachansa kunatï jichhürun paski ukanakatjja, marka contra saytʼirinakjam juchañchataw uñjassna, janirakiw kunatsa aka jaqenakajj akan tantachasisin chʼajjwapjje uksa qhanañchirjamäksnati” sasa. 41 Ukanak parlañ tukuyasasti, jupajj tantachasir jaqenakarojj khitanukjjänwa.\n^ Variante: “jakisïna”.\n^ Variante: “jan jiwtayasisa”.\n^ Jan ukajja, “Diana”.


Jesusajj Pilator katuyatawa (1, 2)\nJudasajj jupa pachpaw jaychkatasi (3-10)\nJesusajj Pilaton nayraqatapankiwa (11-26)\nTaqen uñjkataw Jesusat sawkasipjje (27-31)\nGólgota cheqanwa Jesusarojj mä lawar chʼakkatapjje (32-44)\nJesusan jiwatapa (45-56)\nJesusaruw imjjapjje (57-61)\nSepulturajj guardianakampi uñjatawa (62-66)\n27 Alwäjjäna ukhajj jilïr sacerdotenakasa markankir jilïr irpirinakasa* taqpachaniw Jesús contra parlakipapjjäna, ukhamat jupar jiwayañataki. 2 Ukatjja amparat ñachʼantasaw* Pilato sat gobernadoran ukar apapjjäna, juparuw katuyapjjarakïna. 3 Aljantir Judasasti kunjamsa Jesusar jiwayañataki juchañchapjjäna ukanak uñjasajj walpun amtasïna. Ukatwa jilïr sacerdotenakampiru jilïr irpirinakampirojj* kimsa tunka qollqenak kuttʼayjjäna, 4 akham sasa: “Jan juchani jaqen wilap aljantasajj jucharuw nayajj purtʼasta” sasa. Jupanakasti akham sapjjänwa: “¿Nanakan kun yatiñanakajarakisti? ¡Jumay kun lurañs yatiskchïta!” sasa. 5 Ukatwa jupajj uka qollqenak templor willtasin sarjjäna. Sarjjasasti jupa pachpaw jaychkatasïna. 6 Jilïr sacerdotenakajj uka qollqe apthapisajj akham sapjjänwa: “Leyirjamajja, janiw aka qollqejj templon imaski uka qollqemp chikajj uchasiñapäkiti, uka qollqejja wilajj wartaski ukan alapawa” sasa. 7 Jupanakkam parlakipasinjja, sañu luririn oraqepwa uka qollqempejj alapjjäna, ukhamat jan uñtʼat jaqenakar uka oraqen imasiñapataki. 8 Ukatwa uka oraqejj jichhürkamas Wilampi Alat Oraqe satajja. 9 Ukhamatwa kuntï Jeremías* profetajj siskäna ukajj phoqasïna, jupasti sänwa: “Kimsa tunka qollqenakwa jupanakajj aptapjjäna, aljat jaqen alapa. Uka jaqejj qhawqharus aljasini ukjja, Israelan wawanakapat mä qhawqhaniw amtapjjäna. 10 Ukatsti jupanakajj sañu luririn oraqep alañatakiw uka qollqe churapjjäna, kunjamtï Jehová* Diosajj siskitu ukhama” sasa. 11 Jesusasti gobernadoran nayraqatapan saytʼatäskänwa. Uka gobernadorajj akham sasaw jupar jisktʼäna:* “¿Jumätat judionakan reyipajja?” sasa. Jesusasti sarakïnwa: “Juma pachpaw sasktajja” sasa. 12 Jilïr sacerdotenakampi jilïr irpirinakampi* jupar juchañchasipkäna ukhajja, jupajj janiw kamskänsa. 13 Pilatosti jupar sarakïnwa: “¿Kunanaktï juma contrajj parlapki ukanak janit istʼkta?” sasa. 14 Juparusti janirakiw kamskänsa, ni mä arsa arskänti. Ukatwa gobernadorajj wal musparasïna. 15 Ukatsti gobernadorajj sapa fiestanwa preso katuntat mä jaqerojj costumbrerjam antutirïna, kawkïrtï jaqenakajj mayipkäna ukaru. 16 Uka urunakanjja wali uñtʼat mä jaqew preso katuntatäskäna, Barrabás sutini. 17 Jaqenakajj tantachatäsipkäna ukhajja, akham sasaw Pilatojj jupanakar säna: “¿Khitir antutañajsa munapjjta, Barrabasaruti jan ukajj Cristo sasin uñtʼatäki uka Jesusarucha?” sasa. 18 Pilatosti Jesusar envidiasiñat katuyapjjatapjja sum amuyäna. 19 Jupajj juzgañatak qonuñan qontʼatäskäna ukhajja, warmipaw jupar mä yatiyäwi apayanïna, akham sasa: “Janiw jumajj uka jan juchan jaqempejj mitisiñamäkiti. Jichha arumajj uka jaqew samkachitu, samkajan wal tʼaqesirakta” sasa. 20 Jilïr sacerdotenakampi jilïr irpirinakampejja,* “Barrabasar antutaspan, Jesusarojj jiwayaspan” sasin mayipjjañapatakiw jaqenakar amtayapjjäna. 21 Uk satasti gobernadorajj akham sasaw jupanakar säna: “¿Aka paninit kawkïrin antutasiñapsa munapjjta?” sasa. Jupanakasti “Barrabasar antutaspan” sasaw sapjjarakïna. 22 Ukjjarusti Pilatojj sarakïnwa: “Ukhamajj ¿Cristo satäki uka Jesusampejj kamachäsa?” sasa. Jupanakasti taqpachaniw akham sapjjäna: “¡Lawar chʼakkatatäpan!”* sasa. 23 Jupasti sarakïnwa: “¿Kunata? ¿Jupajj kuna jan walsa luri?” sasa. Ukampis jupanakajj jukʼampiw arnaqasipjjäna: “¡Lawar chʼakkatatäpan!”* sasa. 24 Jupajj inamayakiw chʼamachasïna, jaqenakajj jukʼampikiw chʼajjwarapjjäna. Uk uñjasasti Pilatojj um aptasaw jaqenak nayraqatan ampar jareqasïna, ukat sarakïnwa: “Aka jaqen wilapatjja janiw nayajj juchanïkti, jumanakak kuns lurjjapjjam” sasa. 25 Uk istʼasasti taqpach jaqenakaw akham sapjjarakïna: “Uka jaqen jiwatapatjja nanakampi wawanakajampiw juchanïsipkäjja”* sasa. 26 Ukatwa Barrabasar antutjjäna, Jesusarusti jawqʼjayasaw lawar chʼakkatas* jiwayapjjañapatak katuyjjarakïna. 27 Ukatsti gobernadoran soldadonakapaw Jesusarojj pachpa gobernadoran utapar irpantapjjäna. Jesusan ukar tantachasipjjañapatakiw taqpach soldadonakar jawsthapiyapjjäna. 28 Isinakap apsusajja, llijkir wila color mä isimpiw awaytʼayapjjäna. 29 Ukjjarusti chʼapinakat mä corona lurasaw pʼeqepat uskuntapjjäna, mä soqos lawa kupi amparapar katjjaruyapjjarakïna. Ukatjja nayraqatapar killptʼasisaw* jupat sawkasipjjäna, akham sasa: “¡Jallalla,* judionakan reyipa!” sasa. 30 Ukatsti thuskatapjjänwa, soqos lawa katusaw pʼeqet jawqʼjapjjarakïna. 31 Jupat sawkasiñ tukuyasasti, awaytʼayapkäna uka isi apsusaw patjja isinakapampi isthapiyjjapjjäna. Ukjjarusti lawar chʼakkatañatakiw* jupar irpsupjjarakïna. 32 Mistusipkäna ukhajja, Cirene markankir Simón sutini mä jaqeruw jikjjatapjjäna.* Juparuw Jesusan tʼaqesiñ lawap* munkir jan munkir apayapjjäna. 33 Kunapachatï Gólgota satäki uka cheqaru, mä arunjja Pʼeqe Chʼakha satäki uka lugarar puripjjäna ukhajja, 34 umantañapatakiw kʼaskʼa umampi kittat vino churapjjäna. Malltʼasinjja, janiw jupajj umtʼañ munkänti. 35 Lawar chʼakkatapjjäna* uka qhepatjja, patjja isinakap jaljasiñatakiw suerte willtapjjäna. 36 Qontʼasisaw jupar uñchʼukisipkäna. 37 Ukjjarusti kunatsa juparojj castigapjjäna uk uñachtʼayañatakiw pʼeqep patjjar mä qellqat apkatapjjäna, akham sasa: “Jupajj Jesusawa, judionakan reyipawa” sasa. 38 Ukjjarusti pä lunthataruw jupamp chikajj lawanakar warkkatapjjäna, maynirojj kupëjjaparu, maynirusti chʼeqäjjaparu. 39 Uka cheq pasir jaqenakajja, chuym ustʼayir arunakampiw jupa contra parlapjjäna, pʼeqsa khiwisipjjarakïnwa, 40 akham sasa: “¡Templo allthapisin kimsürut saytʼayir jaqe, jichhajj salvasimaya! Jumatejj Diosan yoqapästajja, ¡uka tʼaqesiñ lawat* saraqanim!” sasa. 41 Ukhamarakiw jilïr sacerdotenakasa, escribanakasa, jilïr irpirinakas* jupat sawkasiñ qalltapjjäna, akham sasa: 42 “¡Yaqhanakarojj salvarakisä, jichhajj janiw jupa pachpas salvasirjamäkiti! Jupajj Israel markan reyipächejjaya, jichhajj uka tʼaqesiñ lawat* saraqanpan, ukhaw jupar creyiñäni. 43 Jupajj Diosarurakis confiyasejjä, ‘Diosan Yoqapätwa’ sarakisä, ukhamajj Diosatï jupar munaschejja, salvpanaya” sasa. 44 Jupamp chik lawanakar warkkatatäpkäna uka lunthatanakas ukhamarakiw jupar jiskʼachapjjäna. 45 Niya chika uröjjäna* ukhat niya kimsa jaypʼu horaskamaw* taqe oraqen chʼamaktʼäna. 46 Niya kimsa jaypʼu horasäjjäna ukhajja, akham sasaw Jesusajj jachʼat artʼasïna: “Éli, Éli, ¿láma sabajtáni?” sasa. Ukajja “Diosajay, Diosajay, ¿kunatsa apanuktʼasista?” sañ muni. 47 Uk istʼasasti uka jakʼan sayaskir jaqenakajj akham sasaw sapjjäna: “Aka jaqejj Eliasaruw jawsaski” sasa. 48 Ukatjja mäkiw jupanak taypit maynejj tʼijtäna,* mä esponja aptasaw kʼallkʼu vinor chilltäna, mä soqosar uskusaw umtʼañapataki jupar churarakïna. 49 Mayninakajj akham sapjjarakïnwa: “Ukhamäskpan sapjjam, Eliasajj salvir jutanit janich uk uñjañäni” sasa. 50 Mayampiw Jesusajj jachʼat artʼasïna, ukatsti jiwjjänwa.* 51 Ukatjja templon cortinapaw payar chʼiyjasïna, alayat aynacharu, oraqes khatatirakïnwa, qarqanakas* kʼakʼatatarakïnwa. 52 Sepulturanakas jistʼartarakïnwa, jiwañan ikisipkäna uka santo jaqenakan cuerponakapas waljapuniw uñstaräna, 53 (Jesusajj jaktayatäjjäna* uka qhepatjja, jaqenakaw sepulturanak taypit mistunipjjäna, Jerusalén markaruw* mantapjjarakïna), walja jaqenakaw jupanakar uñjapjjarakïna. 54 Ejerciton oficialapasa jupamp chika Jesusar uñchʼukisipkäna ukanakasa, terremoto uñjasasa kunanakatï pasaskäna ukanak uñjasasa walpun ajjsarapjjäna,* akham sapjjarakïnwa: “Cheqapunirakis jupajj Diosan Yoqapäskataynajjä” sasa. 55 Walja warminakaw jayat uñchʼukisipkäna, jupanakajj Jesusar serviñatakiw jupamp chikajj Galileat jutapjjäna. 56 María Magdalenasa, Santiagompin Josesampin María taykapasa, Zebedeon yoqanakapan taykapasa ukankarakïnwa. 57 Wali jaypʼöjjäna ukhajja, Arimatea markankir mä qamir* jaqew jutäna, José sutini. Jupasti Jesusan discipulopäjjarakïnwa. 58 Uka jaqesti Pilaton ukar sarasaw Jesusan cuerpop mayïna. Pilatosti churanipjjam sasaw sarakïna. 59 Joseajj jiwat cuerpo apaqasajj linot lurat mä suma qʼoma telampiw llawuntäna. 60 Ukatjja jupan machaq sepulturaparuw imjjäna, qarqar* lurat sepulturaparu. Ukatjja mä jachʼa qalampi sepultur punkut nukkatasaw sarjjäna. 61 María Magdalenampi mayni Mariampejj sepultur uñkatasin qontʼataw ukankasipkäna. 62 Qhepürusti sabadotak Wakichasiñ Urojj pasjjäna uka qhepatjja, jilïr sacerdotenakampi fariseonakampiw Pilaton nayraqatapan tantachasipjjäna, 63 sapjjarakïnwa: “Tata, nanakajj ak amtasipjjta, uka kʼarisir* jaqejj ‘kimsürutwa jaktanëjja’* sasaw jakkasajj parläna. 64 Ukhamajj sepultur uñjir khitam, ukhamat kimsïr urukam uñjapjjañapataki. Jan ukajj discipulonakapaw jutasin jiwat cuerpo lunthatapjjaspa, ‘¡jupajj jiwatanak taypit jaktayatäjjewa!’* sasaw jaqenakar parlapjjaspa. Uk pasaspa ukhajja, uka kʼari* parlatanakapajj nayrïrit sipansa jukʼamp jan walipunïspawa” sasa. 65 Pilatosti jupanakar sarakïnwa: “Aka guardianakamp sarapjjam, wali sum uñjanipjjarakim” sasa. 66 Ukhamasti sarasinwa jupanakajj sepulturar mä jachʼa qalampi sum atkatapjjäna, uñjapjjañapatakiw guardianak jaytapjjarakïna.\n^ Variante: “chʼoqantasaw”.\n^ Jan ukajja, “ancianonakampirojj”.\n^ Aka arunakajja, Zacarías 11:12, 13 qellqatanwa uñsti. Mateon urunakapanjja, profecianakat parlir libronakatjja Jeremías librow nayraqatankäna, ukatwa uka libronakajj Jeremías sutimpi uñtʼatäpachäna. Zacarías libros uka taypinkarakïnwa. Lucas 24:44 liytʼarakïta.\n^ Jan ukajja, “ancianonakampi”.\n^ Jan ukajja, “ancianonakampejja”.\n^ Jan ukajja, “¡Lawar chʼakkatat jiwayatäpan!”. Variante: “kʼutkatatäpana”.\n^ Variante: “kʼutkatatäpana”.\n^ Griego arunjja, “Jupan wilapajj nanakjjaru ukhamarak wawanakaj-jjar jutpan”.\n^ Jan ukajja, “Jachʼañchapjjsmawa”.\n^ Variante: “kʼutkatañatakiw”.\n^ Variante: “jakjjatapjjäna”.\n^ Variante: “kʼutkatapjjäna”.\n^ Jan ukajja, “ancianonakas”.\n^ Griego arunjja, “sojjtïr horasäjjäna”.\n^ Griego arunjja, “llätunkïr horaskamaw”.\n^ Variante: “tanïna”.\n^ Griego arunjja, “espiritup katuyjjäna”.\n^ Variante: “jaqhenakas; jachʼa qalanakas”.\n^ Griego arunjja, “santo markaruw”.\n^ Variante: “wali qollqeni”.\n^ Variante: “jaqher; jachʼa qalar”.\n^ Variante: “llullasir”.\n^ Griego arunjja, “sartanëjja”.\n^ Griego arunjja, “sartayatäjjewa”.


Ezequiel 13 - Holy Bible [Aymara Bible 1997] - (Eze 13)\nTatitusti nayan ucaruw jutitu, ucatsti saraquituwa:\n“Israel marcanquir profetanac toke nayan sutejj-jjaru parlam, cawquïri profetanacatejj jupanacan amtatanacaparjamaqui parlapjje ucanac toke saraquim: ‘Tatitun arunacapa ist'apjjam:\n¡Ay, cunaquïcani cawquïri pisi chuyma lokhe profetanacatejj jupanacan pachpa amtatanacaparu arcasipqui, jupanacajj janiw chekpach unañchäwi uñjapquiti!\nProfetanacamasti Israel marca, t'unthapit perka taypinacan utjiri tiwulanacjamawa.\nIsrael marcaru arjjatañataquisti janiw cunsa lurapquiti, cunapachatejj Tatitun urupa urojj purinqui uca urojj nuwasïwina sayt'asipjjañapataquejja.\nUnañchäwi uñjatanacapas, profecía arunaca arsupjjatanacapas c'aricamaquiwa. Jupanacajj nayan sutejjat parlapjje, ucampis janiw nayajj jupanacaru qhitancti. ¡Arsutanacapan phokhasiñanacapsti suyt'apjjaraquiwa!\n¡Cuna unañchäwinactejj jumanacajj uñjapcta ucanacasti janiw chekäquiti! ¡Profecía arunaca parlatanacapasti c'ariraqui! Jupanacajj nayan sutejj-jjaruw parlapjje, ucampisa janiw nayajj jupanacarojj cunsa siscti.\nUcatpï naya Tatitojj sistjja: Cunjämatejj jumanacajj c'ari arunaca parlapjjtajja, unañchäwi uñjatanacamas c'ariquiraqui, ucat nayajj jumanacataqui sayt'asëjja. Naya Tatituw ucjja arsta.\n“Jïsa, jupanacajj marcajjaruw sallkjapjjäna: ‘Take cunas waliquïscaniwa’ sasa, ucampisa uca parlatanacapajj janiw chekäcänti.\nCunjämatejj mä jakejj mä perkjja jan suma perkasa sayt'ayejja, ucatsti janc'aqui k'athawimpi jank'o tucuyejja, uqhamäpjjewa. Jupanacaru aqham sasa parlam, perkasti mäquiwa liwisjjani. Jallunacajj walpun purintani, chhijchhis kalanacjamaw purintani, mä jach'a thayaw thayt'anini, ucat uca perkajj liwisini.\nUcapachaw jumanacajj jisct'apjjäta: ‘¿Cunarac lurasjje uca jank'oru tucuyat perkampisti?’ sasa.\nUcatpï naya Tatitojj sistjja: Colerasiñajjanjja nayajj mä jach'a thaya thayt'ayanï, jach'a colerasiñajjansti, walpunwa jalljja puriyanëjja, uqhamaraqui chhijchhis kalanacjamaw puriniraquini, take cunsa wali colerasiñampi t'unjañapataqui.\nCuna perktejj jumanacajj jank'or tucuyapcta ucsti liwinucüwa, pamparuw liwinucü, cimientonacapsa khanaruw apsuraquëjja. Jïsa, uca perkajj liwisiniwa, jumanacasti uca perkampi liwjjattataw jiwarapjjäta. Ucapachaw jumanacajj yatipjjäta nayan Tatitütajja.\nUca perkataquisa uqhamaraqui qhitinacatejj uca perka jank'oru tucuyapqui ucanacjjarusa colerajjwa warjjatanëjja, ucat jakenacajj sapjjaraquini: ‘Janiw uca perkeri jakenacatjja maynis kheparcjjeti, ni uca perka jank'or tucuyirinacasa,\nuqhamaraqui Israel marcanquiri uca c'ari unañchäwi uñjiri profetanacasa, cawquïrinacatejj Jerusalén marcarojj: Take cunas waliquïsquiwa, sasa yatiyapjjäna ucanacasa janiw kheparcjjapjjaniti.’ Naya Tatituw ucjja arsta.\n“Jichhasti, jake, jumajj cawquïri warminacatejj marcaman nayan sutejj-jjaru parlapqui ucanac toke sartaraquim.\nUcatsti saraquim: ‘Aqham siw Tatitojj: ¡Ay, cunaquïcani jumanacataquejja, jakenaca catunañacan sarnakasipcta ucanacataquejja; jupanacajj laykasiñ ch'okäñanac ch'ucupjje, ucanacampi amparanacaparu ch'okasipjjañapataqui, uqhamaraqui velonac lurapjje takenis ucanacampi p'ekenacap ch'okt'asiñataqui!. ¿Jumanacasti amuyapjjtati marcajjan utjiri jakenacan jacañanacapajj jumanacanccaspas uqhama?\nJumanacajj marcajj nayrakatanwa nayarojj jisc'achapjjesta, mä jach'ta cebada laycu, uqhamaraqui mä jisc'a t'ant'a laycuraqui; jumanacajj jan juchani jakenacaruw jiwarayapjjtajja, qhitinacatejj jiwapjjañapäcän ucanacarusti janiw jiwayapcaractati. Uqhamwa jumanacajj nayan marcajjarojj sallkjapjjtajja, jumanacan c'ari arunacamar jaysapjjatap laycu.\nUcatpï naya Tatitojj sistjja: Nayajj uca laykasiñ ch'okäñanacarojj uñisipuntwa, cawquïrinactejj jumanacajj lurapcta, ucanacampisti jakenacarojj jamach'inacäcaspas uqhamwa catuntapjjtajja. Nayaw uca jakenacarojj khespiyäjja, ch'amanacamatjja antutjjaraquïwa thoktawayjjapjjañapataqui.\nUca jakenacarusti nayaw jumanacan amparanacamatjja khespiyäjja, uqhamaraqui cawquïri velonactejj p'ekenacaparu uscuntapcta ucanacatsa, janiraquiw mayampsa jupanacarojj catuntcjjapjjätati. Ucapachaw jumanacajj yatipjjäta nayan Tatitütajja.\nJumanacajj c'arisiñanacamampejj asqui jakenacarojj llajlla tucuyapjjtajja, uca lurañsti janiw nayajj muncäyätti, ucampisa ñankha lurir jakenacarojj juc'ampi ch'amañcht'apjjaractajja juc'ampi jan wali luräwinaca lurapjjañanacapataqui, uqhamat nayajj jan jupanacaru jacañ churañajjataqui.\nUcatpï jichhajj jumanacajj jan mayampsa uca c'ari unañchäwinacam uñjcjjapjjätatejja, janiraquiw c'ari profecía arunacamsa juc'ampi parlcjjapjjätati; nayaw marcajjarojj jumanacan amparanacamat khespiyäjja, jumanacasti nayan Tatitütajj- jja ucapachaw uñt'apjjaraquïta.’ ”


Levítico 10 QA97 - Nadab, uqhamarac Abiú ucanacasti - Bible Search\nNadab, Abiú chachanacan juchanacapa\n1Nadab, uqhamarac Abiú ucanacasti Aaronan yokanacapänwa, jupanacasti mä nina wayuña catusinjja, ucaruw ninampi uscupjjaraquïna, uqhamarac inciensompi, ucat jupanacajj Tatitu nayrakatanwa cuna nintejj Tatitojj jan loktapjjamti siscäna uca nina loktapjjäna. 2Ucatwa mä ninajj Tatitun nayrakatapat mistunïna, jupanacarusti k'alwa naqhantaraquïna. Uqhamwa jupanacajj Tatitun nayrakatapana jiwarapjjäna. 3Ucatsti Moisesajj Aaronarojj saraquïnwa:\n—Tatitojj acpï sañ munänjja cunapachatejj siscäna:\n‘Qhitinacatejj nayaru jac'achasipjjetani ucanacarusti k'oma cancañajjwa uñacht'ayäjja,\ntake israelitanacarusti c'ajquir khanajjwa uñacht'ayaraquëjja’ —sasa.\nAaronasti uca arunaca ist'asajj janiw cunsa siscjjänti.\n4Ucat Moisesajj Misael, uqhamarac Elzafán sisqui uca jakenacaruw jawsäna, jupanacasti Aaronan tiopa Uziel sisqui uca jaken yokanacapänwa, ucat jupanacarojj saraqui:\n—Jutapjjam, ucatsti uca jumanacan familianacama apsusinjjapjjam uca kollana chekawjata, ucatsti campamentot ankäjjaru apasjjapjjam —sasa.\n5Jupanacasti iyaw sasaw jac'achasipjjäna, ucatsti isinpacha, uqhamarac tunicanacapampi uscuntatpachwa, campamentot ankäjjaru apasjjapjjaraquïna, cunjämtejj Moisesajj siscatayna uqhamarjama.\n6Ucat Moisesajj Aaronampiru, Eleazar, uqhamarac Itamar uca wawanacapampiruw aqham saraquïna:\n—Jan jichhajj ñic'utanacamsa jararasipjjamti ni luto isimpisa ist'asipjjaraquimti, uqhamata usuyasitanacama uñacht'ayañataquejja, ucataraqui jumanacamppacha jiwarasipcasma, Tatitusti aca marcjjaru colerasiñapsa wartasincaraquispa. Ucampisa familianacapajj jachasipcpan, uqhamarac take israelita jakenacasa, Tatitojj uqhama aca naqhantäwi apayanitapata. 7Tatitumpi Jiquisiñ Carpatsa janiraqui jayaru sarapjjamti, jan jiwarapjjañamataqui, jumanacasti Tatitun aceitepampi juparu catuyatäpjjtawa uca laycu.\nUcatsti cunjämtejj Moisesajj siscäna uqhamarjamaw phokhapjjäna.\n8Ucampis Tatitojj Aaronampiw parläna; aqham saraquïnwa:\n9“Cunapachatejj jumasa, uqhamarac wawanacamasa Tatitumpi Jiquisiñ Carparu mantañataquïpjjäta ucapachasti janiw vino umapjjätati ni cuna casta p'osktata umañanacsa, ucataraqui jiwarasipcasma. Aca arsüwisti mä leyiwa, wawanacaman wawanacapataqui, 10uqhamat jumanacajj cunatejj kollanäqui, uqhamarac cunatejj ñankhäqui, cunatejj k'añüqui, uqhamarac cunatejj k'omäqui ucanacjja suma amuyapjjañanacamataqui, 11uqhamaraqui israelitanacarusa take cuntejj Tatitojj Moisesaru sawaycatayna ucanaca yatichapjjañanacamataqui” sasa.\n12Ucjjarusti Moisesajj Aaronampiru, Eleazarampiru, Itamarampiru, cawquïrinacatejj Aaronan pani jilt'iri yokanacapäcän ucanacaruw saraquïna:\n—Tatitur nact'ayata loktäwinacatjja cuna granonacat loktäwitejj jilt'qui ucanaca apsusinjjapjjam, ucatsti jan levadurani mank'apjjaraquim altar jac'ana, ucajj sinti kollanätap laycu. 13Mä kollana chekan mank'apjjam, ucawa jumanacarojja, uqhamarac wawanacamarusa wact'apjjtam, cawquïri ofrendanacatejj Tatitutaqui nact'ayatäqui ucanacatjja. Ucaracwa Tatitojj nayarojj situ. 14Ucatsti cawquïri pechotejj mä suma ofrenda loktäwïqui, uqhamarac uca charajj mä churäwïcaraqui, ucatsti mä k'oma chekawjan jumampi, wawanacamampi imill wawanacamampi mank'apjjäta, ucaraquiwa jumanacarojj wact'apjjtam cuntejj israelita jakenacajj sumancthapiñataqui ofrendata loktapqui ucanacatjja. 15Charasti mä churäwïcaspasa uqhamawa, pechosti mä suma ofrendaraquiwa, ucanacasti Tatitun nayrakataparuw apatäni, mä suma ofrendäcaspasa uqhama; Tatitun nayrakataparu apataraquïniwa cawquïri liq'inacatejj naqhantayañataqui loktatäqui ucanacampi chica. Ucanacasti jumancaniwa, uqhamarac wawanacamampina, cunjämtejj Tatitojj arsuwayqui uqhamarjama.\n16Ucatsti Moisesajj tumparaquïnwa cawquïri cabritotejj jucha luratata sacrificiot loktatäcänjja uca, ucatsti yatisjjaraquïnwa uca cabritojj naqhantayatäjjatapa. Ucatwa Moisesajj colerasïna Eleazar, uqhamarac Itamar sisqui ucanacataquejja, ucanacasti Aaronan pani yokanacapajj jilt'cäna ucanacänwa, ucat jupanacarojj saraqui:\n17—¿Cunatsa jan uca juchata loktata uywjja mank'apjjta, mä kollana chekanjja? Ucajj sinti kollanawa, Tatituw jumanacarojj churapjjaractam, uqhamat jumanacajj aca jakenacan juchanacapa apapjjañanacamataqui, uqhamarac Tatitut perdón mayipjjañanacamataqui. 18Jichhajj amuyasipjjaraquim uca wilasa janiraquiw cawqhantejj kollanäqui uca mankharu apatäcataynati, jumanacasti uca sacrificiot loktat aychjja uca kollan chekanwa mank'apjjañamänjja cunjämtejj nayajj sapcsma uqhamarjama —sasa.\n19Aaronasti ucjjarojj saraquïnwa:\n—Uñjam, jichhaw jupanacajj jucha luratatat, sacrificio Tatitur loktasipqui, uqhamaraqui naqhantayatäñataqui loktäwinacsa. Jichhüruquiw nayataquejj uqham lurasi. Nayatejj jichhajj uca jucha luratata sacrificio loktat uywan aychapa mank'antiriscäyätjja, ¿ucajj Tatitutaquejj waliquïsapänti? —sasa.\n20Moisesasti ucanac ist'asinjja amuquëjjaraquïnwa.


Chile: Twitter ukax México markan chhijllt’at irpiriparuw katuqi akham arumpi «sarama» · Global Voices Aymarata\nJaqukipäw uñt'ayata/apkatata 27 Sata qallta phaxsi 2012 15:27 GMT\nAka blog ullart'apxañäni English, Français, বাংলা, Español\nJuywis 20 uru sata qallta phaxsit 2012 maran México markan chhijllat Enrique Peña Nieto irpirix Chile markaruw purt'awyi, ukax pusïr markaw Centro ukat Sudamérica ukar purt'kasaxa.\nSebastián Piñera, irpirimp mä arum manq't'asiwi maq't'asitatx ururüru arumirjax Chile markan empresarionakapan irpirinakapampiw tantacht'asipxi, ukatsti Palacio de la Moneda ukarurakiw sarawayi. Peña Nieto jupasti Twitter cuentapanw (@EPN) jallallt'awayi:\n@EPN: Presidente @sebastianpinera ukaruw jallallt'ta uka tantachtäwita. Chile markampix sartañatakix aski amuyunakax utjaskakiniwa.\nUkampirusa, janiw arukikanti. #YoSoy132-Chile ukankirinakax jist’antäwitw uñt’ayapxäna suxta masinakapatx mayniw mexicano markankirïna– Plaza de La Moneda uksan chhijllat jilïr irpirin purinitapat arusitapata.\nUkhakamax Twitter ukanxa , chilinkir cibernautanakax Mexico market jutir jilïr irpirirux akham sasinw aka etikitatuqinx katuqapxatayna #VetedeChilePeñaNieto. Mexico markankir Cibernautanakax ukarux jaysapxarakitaynawa:\nChileno Max Barata (@MaxBarata) ukax akham arst’atayna :\n@YoSoy132chile ukan Twittertuqin uñt’ayata\n@MaxBarata: Piñera ukat Peña Nieto. Falta Lex Luthor ukat Darth Vader «Cumbre» ukwa uchapta.\nUkhakamax Chascas Valenzuela (@elchascas) uka pani irpirit lup’itayna:\n@elchascas: Peña Nieto ukat Piñera ukan aruskipäwinakapax mä sketch de humor ukhamaspawa. Paninix pisin jakäwit helicópterunakat ukat golf ukat aruskipasipki.\nCarmen Aristegui (@Aristegui_CNN) yatiyirix uñt’ayanwa :\n@Aristegui_CNN: #VetedeChilePeñaNieto ¡Janiwa! ¡Ukan qhiparaskakpa!\nAlonso Damián (@AlonsoDamian) Iquique, Chile markatpach jayst’atayna:\n@AlonsoDamian: @Aristegui_CNN janiw kunatsa! Munapst ukhax Piñera khitanipxäwa.\nMéxico markatpacha, Comité Jurídico ukat Derechos Humanos 132 (@ComiteDH132) ukanakax aka kikipt’aw lurapxi:\n@ComiteDH132: Akax pinochetismo ukatx janiw mayjt’atakiti…#VeteDeChilePeñaNieto\nUkhakamax Gaby (@Gigi_091) uñt’ayarakitaynawa:\n@Gigi_091: Peña Nieto uka cuntra arsusiwinaka Janiw Televisa ukan yatiyäwinakapakiti? Cámara de Diputados uksat yatiyäwinakapawa …\nUkatx Enrique J. Bautista (@kmach02) Tabasco, México markatpach arst’ani.\n@kmach02: #VetedeChilePeñaNieto ukürux Chile ukat México markanakax askinjamaw jikxatasipxäna… jupanakax yatichäwit ch’axwapxäna jiwasanakax janiw sawitrak arsusktana.


Romanos 13 - Holy Bible [Aymara Bible 1997] - (Rom 13)\nTakeniw autoridadanacarojj jaysapjjañama, janiraquiw cuna autoridadas jan Diosïpanjja utjcaspati, autoridadanaca utjquis ucanacasti Diosan uchatawa.\nMarca apnakerenacajj janiw asqui lurqui ucar ajjsarayañataquïquiti jan ucasti jan wali luririnacar ajjsarayañataquiwa. ¿Muntati autoridadanacar jan ajjsaras jacasiña? Sum sarnakam, ucatsti autoridadanacajj jumarojj suma jaket uñt'ätam.\nUca laycupï waquisejja autoridadanacar jaysañajja, janiw mutuyäwi jan catokañataquiquiti, jan ucasti chuymasatjama.\nUca laycuraquiw jumanacajj impuesto pagapjjtajja, autoridadanacajj Diosar sirviritaqui catuyatäpjjatapata.\nQhitinacarutejj manüpctas ucjja phokjjapjjaraquim. Kollke churañ utjchi ucajja churapjjam. Impuesto manüpctas ucjja phokhapjjam. Ajjsarañäqui ucarojj ajjsarapjjaraquim. Yäkañäqui ucarojj yäkapjjam.\nCamachi arunacajj siwa: “Jan wachoka juchjja luramti, jan jiwayamti, jan lunthatamti, [jan jake masimaru c'arintamti,] jan jakenquïri munapayamti” sasa. Take aca camachinacajja yakhanacamp cunajja, aca arunacwa phokhasi: “Jake masimarojj juma quipcarjam munasim” sasa.\nMaynitejj munasiñanïchejja, janiw cuna jan wals masiparojj lurcaspati, uqhamasti munasiñanwa leyejj sum phokhasi.\nSinti arumäjjewa, urusti niyaw jac'achasisinqui, ucatpï apanucuñasajja cunatejj ch'amacan lurasquis ucjja, ucatsti cunjämtejj mä soldadojj armantasqui uqhamaraquiw armantasiñasa khanan sarnakañataqui.


Lucas 19 - Holy Bible [Aymara Bible 1997] - (Luc 19)\nUcapachaw Jesusajj Jericó marcar mantäna, ucatsti uca marca chekaw pasäna.\nUcansti mä kamir jakew utjäna Zaqueo sata, ucasti impuesto cobririnacan jilïripänwa.\nAca Zaqueosti Jesusarojj uñjañ munäna uñt'añataqui, ucampis janiw uñjcänti, jisc'a tansa jakëtapata, jakes waljätap laycuraqui.\nUcatwa nayrakatar jaläna; jupar uñjañataquisti mä sicómoro sat kokaruw maqhatäna, cawqui chektejj Jesusajj pasañapäcäna uca jac'aru.\nCunapachatï Jesusajj uca chek pascän ucqhajja, alayar uñtasin Zaqueoruw uñjäna, ucatsti saraquïnwa: —Zaqueo, janc'ac sarakanim, jichhüruw utaman kamarañajjajj waquisi —sasa.\nZaqueojj janc'aquiraquiw sarakanïna, ucatsti take chuymampiw Jesusarojj catokäna.\nUc uñjasinjja takeniw c'umipjjäna: Jesusajj mä jucharar jaken utaparuw kheparir sari, sasa.\nUcapachaw Zaqueojj sayt'asi, ucat Tatituru saraqui: —Uñtam tata, take cunatejj utjquitu ucatjja pobrenacaruw chicat churjjä; maynirutejj lunthatsta ucarojja, pusi ucqhampiw cuttayjjä —sasa.\nJesusasti saraquïnwa: —Jichhüruw khespiyasiñajj aca utar purini, aca jakesti Abrahaman wawanacapat jutiriraquiwa.\nJaken Yokapasti cunatï chhakatäcäna uc thakeri khespiyiriraquiw juti —sasa.\nJakenacasti aca arunac ist'quipanwa, Jesusajj mä amuyt'äwit parläna. Niya Jerusalén marcaruw jac'achascäna, jupanacasti amuyasipjjaraquïnwa Diosan reinopajj ucspacha puriniñapa.\nUcatwa jupanacar saraqui: “Mä jakew wali aytat familiat utjäna, ucajja jaya marcaruw sari reyit utt'ayatäñapataqui ucat cutinjjañataqui.\nJanïr sarcasinsti, tunca sirvirinacaparuw jawsäna, ucat sapakat mayniruw walja kollke churäna, ucat saraquïna: ‘Aca kollkempejj alaquipa lurapjjam cuttaniñajjcama’ sasa.\nUcampis uca marcapanquir jakenacajj juparojj uñisipjjänwa, ucatwa jupan khepapat mä qhitanaca qhitapjjäna sapjjañapataqui: ‘Janiw munapcti aca jakejj nanacan reyïñapa’ sasa.\n“Ucampis reyit utt'ayatänwa, ucat marcapar cuttanjjäna. Purisinsti, cawquïr sirvirinacaparutï kollkjj churawaycatayna ucanacaruw jawsthapiyi, kawkhsa sapa maynejj jicjjatatayna uc yatiñataqui.\nNayrirïqui ucasti uñstanisin siwa: ‘Tata, kollkemampejj tunca ucqhampwa jicjjatanta’ sasa.\nReyisti juparojj saraquiwa: ‘Waliqui; suma sirvirïtawa, niyaqui uc phokhañ yatstajja, tunca marcan jilïripat uchäma’ sasa.\nMayniraquiw ucjjarojj uñstani, ucat saraqui: ‘Tata, kollkemampejj pheska uqhampwa jicjjatanta’ sasa.\nUqhamaraquiw ucarojj saraqui: ‘Jumajj pheska marcan jilïripäyätawa’ sasa.\n“Ucapachaw maynejj uñstaniraqui ucat saraqui: ‘Tata, acajj kollkemajja. Mä pañuelor chint'asaw imarapjjsma.\nAjjsaräyäsmawa, khoru jakëtam laycu; jan uchctas ucqhat apthapirïtawa, uqhamarac jan satctas ucqhat yapu apthapirïtawa’ sasa.\nUcat reyejj jupar saraqui: ‘Jan wali sirviri, quicpa arunacamampiw juchañssma. Jumatï yatchïyätajja nayan khoru jakëtajja, jan uchcta ucqhat apthapirïtajjsa, uqhamarac cawqharutï jan yapuchctsa ucqhat yapu apthapirïtajjsa.\nUqhamasti, ¿cunatrac kollkejjsti jan bancoru jaytarapistasti? Utajjar cuttanjjasajj jiljjatatampi nayajj catokasjjeriscäyätjja’ sasa.\nUcatwa ucancasipcän ucanacarojj saraqui: ‘Kollk apakapjjam, ucat tunca kollkenïqui ucar churjjapjjam’ sasa.\nJupanacasti sapjjänwa: ‘Tata, jupansti tunca kollkepajjay utjchejja’ sasa.\nReyisti saraquiwa: ‘Sapjjsmawa, qhitintejj utjqui ucarojj juc'ampiw churasini, ucampis qhitintejj jan utjqui ucatjja mä juc'a utjiripasa apakatäniwa.\nQhitinacatï nayan reyïñajj jan munapcän uca uñisirinacajj-jja acar aptanipjjam, ucatsti nayan nayrakatajjan jiwarayapjjam’ ” sasa.\nUcat take acanac sasinjja Jesusajj Jerusalenaruw sarjjäna.\nCunapachatï Betfagé uqhamarac Betania uca marcanacar purjjäna, Olivos sat kollu jac'ana ucapachasti, discipulonacapat paniniruw qhitäna,\naqham sasa: —Qhä jac'ancquis uca jisc'a marcaru sarapjjam. Purisinsti jicjjatapjjätaw mä asnoru chint'atäsquiri, ucarojj janiw qhitis jichhacamajj lat'jjatquiti. Jararasinsti irptanipjjam.\nMaynitejj: ‘Cunats jararapjjta’ sas jisct'apjjätam ucasti: ‘Tatituw muni’ sapjjam —sasa.\nDiscipulonacapasti sarapjjänwa, ucatsti cunjämtï Jesusajj siscatayna uqhamarjamaw jicjjatapjjäna.\nCunapachatï asno jararasipcäna ucapachaw asnonejj jupanacaru jisct'äna: —¿Cunats asno jararasipcta? —sasa.\nJupanacasti sapjjänwa: —Tatituw muni —sasa.\nUcatsti irpapjjänwa Jesusan ucaru. Ucat isinacapampiw asnorojj jakjjatawayapjjäna, ucat Jesusajj uca asnoruw konjjatawayäna.\nSarquipansti isinacap Jesusataquejj thaquirojj jant'act'apjjäna.\nOlivos kollu sarakañar jac'achasisinjja, takeni arcapcänsa ucanacajj cusisiñat jach'at art'añ kalltapjjäna, uqhamarac Diosar yupaychañsa take uñjapcataynas uca milagronacata.\nSapjjaraquïnwa: —¡Bendicitäpan Tatitun sutipar jutir Reyejja! ¡Alajjpachanjja sumancañäpan, uqhamarac Diosarojj jach'achatäpan! —sasa.\nUcapachasti jakenac taypin yakhep fariseonacajj ucancapcäns ucanacasti sapjjänwa: —Yatichiri, arquirinacamar toketatasim —sasa.\nJesusajj jupanacarojj saraquïnwa: —Sapjjsmawa, acanacatejj amuct'apjjanejja, kalanacaw art'apjjani —sasa.\nJerusalén marca jac'ar purisinsti, Jesusajj marca uñjasinjja jachänwa,\nsaraquïnwa: —¡Jichhüru urumanacsa suma amuyt'asisma cunatejj jumarojj sumancañ churiristam ucjja! Ucampis jichhajj imantataw ucajja, janiw uñjcasmati.\nJumataquisti jan wali urunacaw purinini, ucapachasti uñisirinacamajj mä perkampiw jumar muyuntayätam, ucatsti take toket nuwantapjjaraquïtam.\nPamparuw tucuyapjjätam. Jakenacamarusti jiwarayapjjaraquiniwa, uqhamaraquiw jupanacajj ni mä kalsa yakha kaljjar uchat jaytapcaniti, Diosajj jumar uñjir jutctam ucqhajj jan catokatam laycu —sasa.\nUcapachaw Jesusajj templor mantäna, ucatsti qhitinacatï ucan aljapcäna uqhamaraqui alasisipcän ucanacaruw ankar alissüna.\nUcat saraquïna: —Kellkatanacanjja siwa: ‘Utajjajj oración lurañ utawa,’ jumanacasti lunthatanacan putupwa tucuyjjapjjatätajja —sasa.\nSapüruw Jesusajj templonjj yatichäna. Sacerdotenacan jilïrinacapampi, ley yatichirinacampi uqhamarac marcan jilïrinacapampejja, cunjämats jiwayañataquiw thakasipcäna.\nUcampis janiw cunjämat aynacht'ayañasa utjcänti, jakenacajj wali sum ist'asipcatap laycu.


1 Juan 4 — Watchtower INTERNETANKIR BIBLIOTECA\nMä yatiyäwejj Diosatti juti janicha uk yantʼaña (1-6)\nDiosar uñtʼañampi munasiñampi (7-21)\n“Diosajj munasiñawa” (8, 16)\n“Munasiñanjja janiw ajjsarañajj utjkiti” (18)\nGriego arunjja, “espiritojj”.\nGriego arunjja, “espiritunakajj”.\n“Anticristo” siski uka cheq aka Biblian diccionariopan liytʼäta.\nUkasti Diosaw munasiñ utjayi sañ muni.\nJan ukajja, “perfecto”.\nVariante: “jan jiwtayasis”.\nVariante: “janiw jiwtayasiñajj”.\n4 Munat jilatanaka, walja falso profetanakaw akapachan uñstapjje, ukhamajj jan jumanakajj taqe yatiyäwejj* Diosatsa jutkaspa ukham creyipjjamti, jan ukasti uka yatiyäwinakajj* Diosatti juti janicha ukjja yantʼapjjam.\n2 Mä yatiyäwejj Diosankiti janicha ukjja, akhamatwa jumanakajj yatipjjasma: kawkïr yatiyäwitejja, mä jaqjamaw Jesucristojj aka oraqer juti sasin qhanañchchi ukajja, Diosatwa juti. 3 Ukampis mä yatiyäwitejj janiw Jesusajj mä jaqjam jutkiti sasin sischi ukajja, janiw Diosat jutkiti. Uka yatiyäwejj anticriston* yatiyäwipawa, kunanaktï jupajj parlañapäkäna ukanakjja, jumanakajj istʼapjjayätawa, ukanakwa jichhas akapachan parlasipki.\n4 Munat wawanaka, jumanakajj Diosat jutirïpjjtawa. Khititejj jumanakamp mayakïki ukajja, khititejj akapachampi mayakïki ukat sipansa jukʼamp jachʼawa, ukatwa falso profetanakarojj atipjapjjtajja. 5 Jupanakajj akapachat jutirïpjjewa, ukatwa kunatejj akapachat jutirïki ukanak parlapjje, ukatarakwa akapachas jupanakar istʼaraki. 6 Jiwasajj Diosat jutirïtanwa. Khititejj Diosar uñtʼki ukajja istʼistuwa. Khititejj Diosat jan jutirïki ukajja janiw istʼkistuti. Ukhamatwa jiwasajj kawkïris cheqa yatiyäwisa kʼari* yatiyäwisa uk amuytanjja.\n7 Munat jilatanaka, maynit maynikam munasisipkakiñäni. Munasiñajj Diosatwa juti, taqe khititejj munasirïki ukajj Diosan wawapawa, Diosarus uñtʼarakiwa. 8 Khititejj jan munasirïki ukajj janirakiw Diosar uñtʼkiti, Diosajj munasiñawa.* 9 Diosajj mä sapa Yoqaparuw akapachar khitanïna, ukhamat jupïpan wiñay jakañ katoqañasataki, ukhamatwa Diosan munasiñap uñjtanjja. 10 Diosaw Yoqaparojj juchanakas laykojj mä sacrificior uñtat khitanïna, ukhamat jupampi sumankthapiñasataki. Janiw jiwasan juparu munasitas laykojj uk lurkänti, jan ukasti jiwasar munasitap laykuw uk luräna.\n11 Munat jilatanaka, niyakejjay Diosajj ukham munaschistojja, jiwasanakajj maynit maynikam munasiñatak obligatätanwa. 12 Janipuniw khitis Diosarojj kunapachas uñjkiti. Jiwasanakatejj maynit maynikam munasiskstanjja, Diosajj jiwasampïskakiwa, phoqatpach* munasirakistu. 13 Diosaw espiritup churistu, ukhamatwa jupampi mayakïtassa jupajj jiwasampi mayakïtapsa yattanjja. 14 Ukhamarus alajjpachankir Awkiw Yoqaparojj akapachan salviripat khitani, nanak pachpaw uk uñjapjjta, uka toqetwa qhanañchasipkarakta. 15 Khititejja “Jesusajj Diosan Yoqapawa” sasin taqe chuyma siski ukajja, Diosajj jupamp mayakiwa, jupas Diosampejj mayakirakiwa. 16 Qhawqsa Diosajj munasistu uk jiwasajj yattanwa, creyiraktanwa.\nDiosajj munasiñawa, khititejj munasirïki ukajja, Diosampejj mayakiwa, Diosasti jupampejj mayakirakiwa. 17 Ukhamatwa munasiñajj jiwasan perfector tuku, ukhamat jiwasajj juicio urun jan ajjsartʼas* qhan parlañasataki. Kunjamäkitejj Jesucristojja ukhamarakïtanwa jiwasajj akapachanjja. 18 Munasiñanjja janiw ajjsarañajj* utjkiti. Khitinakatï perfecto munasiñanïpki ukanakajja janiw ajjsarapkiti, ajjsarañajj walja lurañanakatwa jarkʼjjäsistu. Cheqpachansa maynitejj ajjsarchejja munasiñapajj janiw perfectökiti. 19 Diosaw nayraqat munasistu, ukatwa jiwasajj munasiñ yatiraktanjja.\n20 Maynitejj “nayajj Diosar munastwa” sasin sischi, jilatapar uñisiskarakchi ukhajja, jupajj kʼariwa.* Maynitejj jilatapar uñjkasas jan munaskchi ukhajja, janirakiw jan uñjkañ Diosarojj munaskaspati. 21 Jupajj aka mandamientwa jiwasar churistu: khititejj Diosar munaski ukajja, jilataparojj munasiñaparakiwa.


Aymara, Dramas: Piece 063 – Sammyjj mä warawar catji | Waters of Life for Children\nHome -- Aymara -- Perform a PLAY -- 063 (Sammy‘s discovery)\n63. Sammyjj mä warawar catji\nNueva York callenacanjja ch’isi thayaw thayascäna. Sammyjj capuchampiw jinchupjj imt’asïna.\nTake arumanacjamas tataparuw sarnakäwipan compañascän. Autonacajj wal t’ijunakascäna, frenonacapajja ist’asïnwa. Warminacajja phokha bolsanacas apt’asita nuqhunakasipcänwa autor maqhatañataqui. Takeniwa apuratäpjäna.\nSammy: “Papi, ¿cunataquis ucajja?”\nTatapajja, amuyunacapancascänwa, ucat jisct’i:\nSammy: “¡Warawarata, papi, warawarata! ¿Janit uñjctä?”\nThoktasitaw Sammyjj mä utan ventanaparuw wict’äna. Ucansti mä akquir velaw uñjasïna, ucajj mä warawarjamänwa.\nPadre: “Jakejj yokapataquiw ventanarojj mä vela uscu. Jupast jayanquiwa, guerrana, enemigonacampiw nuwasisqui. Mä balatï jupar wact’aspajja ucat jiwaspajja, veljj jiwt’ayjjapjjaniw.”\nSarcasinjja awquijj lup’iscänwa chuymapana: Ojalay cunapachas ventänarojj jan mä veljja wawajjätac uchirista.\nSammyjj warawaranac thakascaquïnwa.\nSammy: “Papi, qhayan utji, qhayan utjaraquiwa. Uñjam, mä ventanan payaw utji, uca utan pä yokaw guerran utjpacha.”\nCalle tucusjjasinjja Sammyjj alajj uñtatayna ucat sayt’atayna. Wali muspharatapinïnwa cuna jan amuycañas utjcaspa uqhama.\nJicjjatataynawa jach’a warawara ch’amac alajj pachana.\nSammy: “¿Diosajj mä yokaniraquitï? Ventanapan mä warawaraniwa.”\nPadre: “Jïsa, Diosajj mä sap Yokaniquiwa. Aca pacharuw qhitanitayna ñankhampi nuwasiñataqui. ¡Atipawayïw uca nuwasiñana! Janiw armanacampi jan ucasti munsiñampi. Jacañap apt’asi. Ucampis enemigonacaparojj qhitinacatï cruzaru ch’accatapcänja ucanacarus munawayascaquiwa. Diosajj jiwatat jactayawayiwa. Jupa tokew jiwasanacajja Diosamp sumancsna uqhamarac jakenacampisa.”\nWalja cutinacaw Sammyjj uca warawarat amtäna uqhamarac qhititejj jacawic ñankha contra nuwasiñan aptäscatayna ucatsa. Jesusajj sumancañ apanïna. Ucampisa jichhürunacajja jan wali nuwasiñanaca utjascaquiwa ajjsaraña uqhamarac t’akhesiña apani. Bombanacas balanacas waljaninacan jacañanacap t’unji.\nUcampis jakenacajj janiw Diosan ventanapa warawararojj jiwt’ascaspati. Uqhamaraqui janiraquiw qhititejj khespiyasiñanïqui uqhamarac sumancañanïqui Jupar creyipqui ucanacataquejja, ucast Jesusarojja, jiwt’ayapcaspati.\nPage last modified on October 08, 2018, at 12:27 PM | powered by PmWiki (pmwiki-2.2.140)


Palla Pall Utan nayra irpiriparux jan mayamp katuqkay jaqsuñaw wakisi sasaw tata Zabaletax sawiyi\nJavier Zavaleta, Markar Arxatir Kamana (BTV)\nPalla Pall Utan Alberto Mansilla nayra irpiripax palla pallanak taypit jan mayamp katuqkay jaqsutäñapawa, Jilïr Irpirin silt’upamp chimpupamp jan sum uñjatapata, uka yänakx lunthatawiyapxiwa, walürump wasürumpiw jikxatawiyasipki, sasaw jichhürux tata Javier Zabaletax arsuwiyi, jupax Markar Arxatir Kamanarakiwa.\nAnchhax, palla pallanakan taripirinakapaw tata Mansillxat yatxatasipki. Jupaw Jilïr Irpirin uskusiñapatak k’achacht’añ yänakx sum apnaqañapäna.\n“Jupan juchachasitapax, qhipa urunakan luratanakat amuykipt’asax, jan mayamp katuqkay palla pallanak taypit jaqsuñaw wakisi”, sasaw tata Zabaletax sawiyi, ukhamarus Taripañ Jach’a Palla Pall Utan amtapaw suyatäni, sasaw qhanancht’awiyi.\nBolivia Qullqi Utat apsutäki ukjax, Palla Pall Uta p’iqichiriw Simón Bolivaran markasar jayt’at silt’x apnaqañapa, ukhamaw kamachinakanx saraki.\nJuk’amp jank’ax, palla pallanakan p’iqichirinakapax, tata Roberto Juan de Dios Ortiz Blancor palla pallanak taypit jawsutäxiwa, sasaw yatiyawiyapxi. Juparuw Jilïr Irpirin silt’upamp chimpupamp chhaqhayatapat jilpach juch jaqusipki. K’añaskupatw lunthatanakax q’ipiñap apsuwayapxatayna, k’achachañ yänakax uka q’ipiñankänwa. Lunthatapkipanx, jupax anisqutamanakampiw ikintaskatayna.\nJan ukhamanak utjañapatakix, tata Zabaletax Palla Pall Utan irnaqirinakampiw tantachasiwiyi. Uka tantachäwix jan wali luratanak askichañataki, apnaqañ sumaptayañataki, k’achachañ yänak arxatañ amtanak askichañatakiwa, sasaw sawiyi.\nJaqsut palla pallax “sinti jan wal lurkaspän ukhampinw lurawiyi. Yamakis pall pallanakan jakañ kunayman saräwinakap t’unjawiyi. Kamachinakx kunaymantuqutrak t’unjawiyi”, sasaw tata Zabaletax arsuwiyi.\n“Ukham luratapatx janiw jupan palla palläñapax wakiskänti”, sasaw arsuwiyi./RAR\nQucha Pampat Uru Urur purki uka thakhinx chhijiw utjawiyi, pusi jiwataw utji\n73 warmiruw markasanx jiwayawiyapxi, jilpachanix Chukiyawutäpxiwa\nCapinotanx qarpañatakiw irnaqat luqtawiyapxi\nBolivia jach'unakax 93 marwa phuqhasipki


Mateo 18 - Holy Bible [Aymara Bible 1997] - (Mat 18)\nUcapachajj discipulonacajj Jesusar jac'achasisinjja jisct'apjjänwa: —¿Qhitis Diosan reinopan wali jilïrejja? —sasa.\nJesusasti mä wawa jawsäna. Jupanac taypiru sayt'ayasinsti,\nsaraquïnwa: —Khanacwa sapjjsma, jumanacatejj jan mä wawjam tucupjjätajja, janiw Diosan reinopar mantapcasmati.\nYatipjjam, Diosan reinopanjja wali jilïrïniwa qhititejj acapachan mä wawjam catokqui ucajja.\nQhititejj mä wawaru sutejjar aca wawarjam catokqui ucajja, nayaruw catokasquitu.\n“Qhititejj mä jisc'a wawanacaru juchar tincuntayanejja, uca jakejj walïspawa mä jach'a molino kalampi cuncar chinuntasina kota mankharu jakontatäñapajja.\n¡Cunja jan walisa acapachataquejj jakenacar juchar puriñanaca utjatapajja! Juchar puriñajj utjapuniniwa, ucampis ¡cunja jan walisa qhititejj juchar puriyqui ucataquejja!\n“Ucatpï sapjjsmajja, amparamatejj jan ucajj cayumatejj juchar puriyirjamächi ucajja, qharekam ucatsti jayaru liwtam; jumataquisti walïspawa jan amparani jan ucajj jan cayuniqui jacañaru mantañamajja, wiñaya akquir ninaru paypach cayunisa jan ucajj paypach amparani mantañat sipanjja.\nJan ucajj nayramatejj jucharu tincuntayirjamächi ucajja, apsusjjam ucatsti jayaru liwtam; walïspawa juman jacañaru mantañamajja maya nayraniqui, pä nayrani infierno ninar mantañat sipana.\n“Jan jisc'achapjjamti aca jisc'anacarojja. Nayasti sapjjsmawa, jupanacan angelanacapajj alajjpach marcanjja Awquejjan nayrakatapancasipcapuniwa.\n[Jaken Yokapasti cunatï chhakcatayna uca khespiyiriw juti.]\n“¿Cunjämas acajj jumanacataquejja? Mayni jaketejj patac ovejanïspa, ucat mayajj chhakatäspa ucqhajja, ¿janit jupajj uca llätunc tunca llätuncan kollur jaytawayasin chhakatäquis uca thakerejj sarqui?\nKhanacwa sapjjsma, jicjjatasinsti jupajj uca ovejat juc'amp cusisi jan chhakquis uca ovejanacat sipansa.\nUqhamaraquiw, alajjpachanquir Awquimajj janiw qhiti jisc'an chhakañapsa munquiti.\n“Jilamatejj cuna jan wals lurätam ucajja, jupampi sapa pur parlt'am, saraquim cuna jan waltejj lurctam uca. Uca ewjjt'amarutejj ist'ätam ucajja, jilamampejj sumancthapjjtawa.\nJanitejj ist'cätam ucasti, mä pani jan ucajj maynimpsa jawsasin saram cuntejj parlcäta ucajj jupanacan ist'atäñapataqui, testigöpjjañapataquiraqui.\nJanipuni jupanacarus ist'cjjani ucasti iglespachar jawsthapim, ucat janiraqui jupanacarus ist'cjjani ucasti, Diosar jan iyawsquis uqhamaru uñj-jjapjjam, jan ucajj impuesto cobrir uñisita jakerjamasa.\n“Khanacwa sapjjsma, cuntejj jumanacajj acapachan chint'apcäta ucajja, alajjpachan chint'ataraquïniwa; cuntejj jumanacajj acapachan jararapcäta ucajja, alajjpachan jararataraquïniwa.\n“Sapjjaracsmawa, paninitejj acapachan mä sapa amtañampi mä cunsa oracionan mayinejja, alajjpachanquir Awquejjajj churaniniwa.\nUcapachaw Pedrojj sartasina Jesusarojj jisct'äna: —Tata, cunapachatejj jilajjajj cuna jan walsa luritan ucajja, ¿kawkha cutis nayajj uca juchapatjja perdonäjja? ¿Pakallk cutcamati? sasa.\nJesusasti saraquïnwa: —Janiw pakallk cuti siscsmati, jan ucasti, pakallk tunca pakallko cuti sismawa —sasa.\n“Diosan reinopajj cunjämtejj mä reyejj jacthapiñ muni sirvirinacapampi ucampi sasiwa.\nCunapachatejj jacthapiña kalltcäna ucqhajja, mayni walja millonanac manuniruw irpani.\nUca sirviristi janiw cunampis phokherjamäcänti. Reyejj ucjjarojj siwa: ‘Warmipamppach wawanacapamppach take cunanacapamppach esclavot aljantatäpan, uqhamat uca manupajj phokhatäñapataqui’ sasa.\nUcapachaw sirvirejja quillt'asisin uca reyin nayrakataparojj achict'asi: ‘Tata, mä juc'a suyt'aquita, nayasti pagjjaquïmawa’ sasa.\nReyisti uqham achict'asipanjja qhuyapt'ayasïnwa, take uca manupjja perdonänwa, jupasti sarawayjjänwa.\n“Uca manut perdonayasir sirviristi, ucat sarcasinjja jicjjataraquïnwa yakha sirvir masiparu. Ucasti manuraquïtaynawa mä kawkha kollke. Cuncat catusinwa juparojj niya jiwayirjam saraqui: ‘¡Pagjjet manüquistas uca!’ sasa.\nUca sirviri masipasti pamparuw quillt'asi, ucat achict'asiraqui: ‘Tata, mä juc'a suyt'aquita, nayasti pagjjaquïmawa’ sasa.\nUcampis maynejj janiw muncänti, ucatwa carcelaru llaventayi jupar uca manupata phokhañapcama.\nMayni jupamp chica sirvirinacajj uc lurir uñjaraquïnwa. Uqham luratapatsti walirac llaquisipjjäna, ucatwa take ucanac reyiru yatiyapjje.\nReyisti jawsayiwa ucatsti saraquiwa: ‘¡ñankha lurir jake! Nayajj perdonsmawa take manumatjja achict'asitam laycu.\nJumajj qhuyapt'ayasiñamänwa uca sirviri masimatjja cunjämtejj nayajj jumamp lurcta uqhama’ sasa.\nUcapachawa reyejj wal colert'asïna, ucatsti t'akhesiyaraquïnwa take uca manupa pagañapcama.\nJesusasti aqham sänwa: Uqhamaraquiw alajjpachanquir Awquejjajj jumanacampejj luraraquini, janitejj take chuyma perdonapcät ucajja” sasa.


Génesis 34 QA97 - Leajj Jacobotaqui wawachcäna uca Dina - Bible Search\nDina sat tawakoru jan wali luratanacapat phoksusipjje\n1Leajj Jacobotaqui wawachcäna uca Dina tawakosti, uca chekanquir tawakonacar visitt'iriw saräna, 2ucampisa juparojj Hamor sat heveo jaken Siquem sat yokapaw uñjäna. Uca Hamor jakesti uca chekanjja mä jach'a jilïrïnwa, ucatsti munquir jan munquirwa jupampi iquintäna, uqhamat deshonraraquïna. 3Ucampisa uca Siquem jakejj sintipuniraquiw Dinarojj munatayna, ucatsti cunayman toketwa munayasiñ munäna. 4Ucat Hamor awquipampi parlaraquïna:\n—Nayajj aca tawakompiw casarasiñ munta, sart'arapipjjetaya —sasa.\n5Jacobosti Siquem jaken Dina phuchaparu deshonratapsti yatïnwa, ucampisa cunjämatejj wawanacapajj pampan uywanacampïscänjja, janiw cunsa siscänti jupanacan puriniñapcamajja. 6Ucañcamasti Siqueman awquipa, Hamor jakejj Jacobompi uca toket parliriw saräna.\n7Cunapachatejj Jacobon yokanacapajj pampat purinjjapjjän ucqhasti, cunatejj pascatayna uca yatisinsti, walipuniw colerasipjjäna, Siquem jaken uqhama Jacobon phuchapampi iquintatapajj sinti jach'a deshonränwa Israel marcataquejja. ¡Janipuniw uqham lurasiñapajj waquiscänti! 8Ucampisa Hamor jakejj jupanacampiw parläna, ucatsti saraquïnwa:\n—Siquem yokajjajj sintipuniw muni jumanacan cullacamarojja, ucatwa nayajj achict'asipjjsma, casarjjaquiñäniya, 9uqhamat familiachasjjañäni; uqhamaraquiw nanacajj phuchanacamampi casarasipjjä, jumanacasti phuchanacajjampiraqui. 10Nanacampi jumanacajj jacasipjjam. Aca marcasti jumanacanquiwa, ucan jacasipjjam, negocionac lurapjjam, orakenacsa alasipjjam —sasa.\n11Ucjjarusti Siquem waynajj Dinan awquiparusa, jilanacaparusa, saraquïnwa:\n—Achict'asipjjsmawa, janiquiya ‘Janiw’ sapjjamtejja. Cuntejj mayipjjetäta ucwa churapjjäma. 12Janiw cunäcanisa cunja jach'a pago jupat mayipjjetäta ucasa, cuna regalonacsa churasipcaquïmawa, ucampisa cullacamampejj casarasiquëjjaya —sasaw saraquïna.\n13Ucampisa, Siquemajj cunjämatï Dinaru deshonrataynajja, Jacobon yokanacapajja, Siquemampiru Hamor awquipampirojj sallkjañampiw sapjjatayna, 14aqhäm sasa:\n—Janiw nanacajj mä jan circuncidata jakerojj cullacajj churapquiristti, nanacataquejj ucajj mä p'enkäspawa. 15Ucampisa nanacajj maya lurañampiquiw ‘Iyaw’ sapjjerisma: jumanacajj nanacjamäpjjam, take chachanacasti jumanac taypinjja circuncidatcamaquïpan, 16ucapachaquiw jumanacajj phuchanacajjampi casarasiñjja puedipjjäta, nanacas uqhamaraqui phuchanacamampejja, uqhamatwa jumanacampi jacapjjäjja, ucatsti mä sapa marcaquiraquïñäniwa. 17Ucampisa janitejj jumanacajj nanacan mayitajjarjama circuncidacipcäta ucapachasti, nanacajj aca orakenacamat sarjjapjjäwa, cullacajjsti nanacampi chica irpasjjapjjaraquëjja —sasa.\n18Hamor jakempi Siquem yokapampisti “Waliquiw” sasaw sapjjaraquïna Jacobon yokanacapan mayitaparojja. 19Siquem waynasti janc'aquiraquiw circuncidasitayna, Jacobon phuchapar sinti munatap laycu. Cunjämatejj Siquem waynajj familiapatjja wali aytatänjja, 20ucatsti jupampi, awquipampejj marca mantaña puncuruw sarapjjäna, cawqhatejj parljañanaca lurañäcänjja uca chekaru, ucatsti jakenacarojj sapjjaraquïnwa:\n21—Aca jakenacajj jiwasanacan amigosawa, aca marcanwa jacapjjani, negocionacsa lurasipjjaraquini, orakejj jupanacataqui wali utjascatap laycu. Jiwasanacajj phuchanacapampi casarasiñjja puedisctanwa, jupanacas uqhamarac phuchanacasampejja casarasisipcaraquiniwa. 22Ucampisa mä sapa marcaquïñasataquisti, jupanacajj jiwasanacampi jacañataquejj may mayipjje: Ucasti take jiwasanac taypinquiri chachanacasti circuncidatäpjjpan, cunjämatï jupanacajj circuncidatäpqui uqhama. 23Take yänacapasa, uqhamarac uywanacapasa jiwasancaniwa. Jiwasajj jaysaqui jaysañänejja, ucatsti jupanacajj jiwasampiw jacapjjaraquini —sasa.\n24Marcanquiri take jakenacasti, qhitinacatejj cuartelar sarirjamäjjapjjän ucanacasti Hamor jakerojja, uqhamarac Siquem yokaparusa jaysapjjaraquïnwa, ucatsti takeniw circuncidasipjjäna. 25Ucampisa, Simeonampi, Levimpejja, Jacobon yokanacapäpjjewa jupanacajja, uqhamarac Dina tawakon jilanacapa; ucanacasti quimsa uru pasjjepanwa marcarojj jutapjjäna, jakenacarusti circuncidatäsinjja usuratwa jicjjatapjjäna, ucatsti espadampiw takeniru jiwarayapjjaraquïnjja, janiraquiw qhitis sayt'ascänti. 26Hamor jakempiru, Siquem yokapampirusti espadampiw jiwarayapjjaraquitaynajja, ucatsti Dinarojj Siqueman utapatwa irpsunipjjäna, ucatsti sarjjapjjänwa. 27Jacobon maynïri yokanacapasti khepatjja jutapjjaraquitaynawa, ucatsti jiwatanac patjja pasasajja marcjja k'alwa saquiyjawayapjjaraquïna, uqhamat Dinar deshonratapa phoksusisa. 28Ucatsti ovejanaca, vacanaca, asnonaca, uqhamarac take cunatejj marcansa, pampansa utjcän ucanacwa apasipjjäna. 29Cunanacatejj utanacan utjcän ucanacsti k'alwa lunthatsuwayapjjäna, uqhamarac wawanacsa, warminacsa preso apapjjäna. 30Ucatsti Jacobojj Simeonampiru, Levimpirojj sänwa:\n—Jumanacajj jan walt'añaruw uscuntapjjestajja, jichhajj aca oraken jaquir jakenacajj cananeonacasa, uqhamarac ferezeonacasa, nayarojj uñisipjjetaniwa. Naya contra mayacht'asisinsti nuwañataquiw jutapjjanejja, juc'a chachanacaqui nayan utjatap laycusti, nayarusa, familiajjarusa jiwarayapjjaniwa —sasa.\n31Ucampisa, jupanacajj sapjjaraquïnwa:\n—Uqhamajj, ¿jupanacajj cullacajjarojj cunjämarutejj munapjje uqhamar lurasipcaquisapänti? —sasa.


Hechos 13 - Holy Bible [Aymara Bible 1997] - (Hec 13)\nAntioquía iglesianjja utjaraquïnwa profetanaca, yatichirinaca. Ucanacasti acanacänwa: Bernabé, Simón (qhitirutejj “Negro” sas sutichapjjaraquïna), Cirenenquir Lucio, Manaén (qhititejj Galilea apnakeri Herodesamp chica uywatäcäna uca), Saulomp cuna.\nUcat Tatitur mayisina uqhamarac ayunasinjja, amparanacap jupanacjjar lokjjatasinwa qhitapjjäna.\nUcatsti Kollan Ajayun qhitatäjjasinjja, Bernabeampi Saulompejja, Seleuciaruw sarapjjäna, ucqhatsti Chipre islaruw botet sarapjjäna.\nPuerto Salaminar purisinsti Tatitun arunacapat parlañwa kalltapjjäna judionacan sinagogapana. Juanarusti irpapjjaraquïnwa jupanacar yanapañapataqui.\nTake islpacha cayut sarasa muytasinsti, Pafos sat puertoruw puripjjäna. Ucanwa mä Barjesús sat judío layka jaker jicjjatapjjäna. Jupasti: “Diosatwa parlta” sasaw c'arisis sarnakerïtayna.\nUca jakesti Sergio Paulo sat wali amuyt'ani jilïrimpïnwa. Uca jilïristi jawsayänwa Bernabeampir Saulompiru, jupajj Diosan arunacap ist'añ munatap laycu.\nUca layka jaken yakha sutipasti Elimas sataraquïnwa. Jupasti jarc'añwa munäna jach'a jilïrin jan iyawsañapataqui.\nUcapachajj Saulojja, qhititejj Pablo satäcaraquïna ucajja, Kollan Ajayun phokt'atäsinjja, juparojj wal uñcatäna.\nUcatsti saraquïnwa: —¡Take sallkjañampi, jan walimpi, phokhantat supayan wawapa, cheka cancañ uñisiriraqui! ¿Cunats jumajj Tatitun suma cheka thaquip k'ewinucuñ munta?\nUcatpï jichhajj Tatitojj jumar mutuyätamjja. Juyqhuptätawa, janiraquiw intin khanaps uñjcätati mä kawkha urunaccama —sasa. Ucspachaw jupajj jan cuns uñjcjjänti, ina lajja ch'amacaquëjjänwa jupataquejja, ucatwa mayni amparat irpir thakäna.\nUc uñjasinjja, marca apnaker jilïrejja Tatituruw iyawsäna. Ucatsti jupajj muspharataraquiw uñjasïna Tatitun arunacap ist'asinjja.\nPablompi, Bernabeampi uqhamarac Juanampejj Pafos sat puertotjja, Panfiliancquis uca Perge tokeruw barcot sarjjapjjäna. Ucqhansti Juanajj jupanacar jaytjawayasinjja Jerusalenaruw cutt'anjjäna.\nPerge marcatsti jupanacajja, Pisidiancquis uca Antioquía marcaruw sarapjjäna. Ucar purisinsti mä samarañ urunwa israelitanacan sinagogapar mantasin kont'asipjjäna.\nMoisesan kellkatapampi profetanacan kellkatapampi leet'asinjja, sinagogan jilïrinacapajj jawsayapjjänwa, aqham sasa: —Jilatanaca, jumanacantejj utjapjjstam cuna suma ewjjt'añanacasa, arsusipcaquim —sasa.\nUcapachaw Pablojj sayt'asi, ucatsti amparapampiw loktaraqui amuct'apjjañapataqui, saraquïnwa: —Ist'apjjam Israelanquir chachanaca, uqhamaraqui Tatitur ajjsartas sarnaker jakenaca.\nIsrael marcan Diosapajj jiwasan nayra awquinacasaruw ajllïna. Jupanacarusti mä jach'a marcaruraquiw tucuyi, cunapachatejj jupanacajj qhuri Egipto marcancapjjäna ucqhajja. Uca oraketjja ch'amapampiraquipï apsunejja.\nDiosasti wasaranjja pusi tunca maraw apjjasïna jupanacan take casta jan wali luräwinacapatjja.\nCanaán orakenjja pakallko jach'a marcanacaracwa t'unjäna, jupanacan orakenacap jiwasan awquinacasar churañataqui.\nUcatsti mä pusi pataca pheska tuncani mararaquiw jupanacarojj juesanac toke apnakatäna, Samuel profetan urunacapcama.\nUcapachasti jupanacajj mä rey mayipjje jupanacar apnakañapataqui. Diosasti iyawsasaw jupanacarojj mä rey churi, pusi tunca mara jupanacar apnakañapataqui. Uca reyisti Cis sat chachan Saúl yokapänwa. Jupasti Benjaminan familiap castaraquïnwa.\nUca khepatsti Diosajj Saúl reyir jakonucusinjja, Davidaruw reyit utt'ayäna. Jupatsti aqham saraquïnwa: ‘Nayajj Isaí chachan David yokaparuw jicjjatta. Cawquïritejj munañajjarjam sarnakerïqui, ucawa take cuntï nayajj muncta uc lurani’ sasa.\nUca quicpa Davidan familiapataraquïnwa Jesusajja, qhitirutejj Diosajj Israel marcar khespiyañapatac sayt'aycäna arsutaparjam uca.\nJanïr Jesús jutquïpanjja, Juan sat chachaw yatiyäna Israelanquir take jakenacar aqham sasa: ‘Bautisasipjjam, jan wali luräwinacamatsti arrepientisipjjaraquim’ sasa.\nJuanasti jiwañap jac'ajja sänwa: ‘¿Qhitiw sapjjestas nayarojja? Janiw nayajj qhititï jutañapäqui ucäcti. Ucampis mayniw nayat khepa jutani, ucan wisqhup cayunacapat apsuñataquisa janiw nayajj asquïcti’ sasa.\n“Jilatanaca, Abrahaman wawanacapa, uqhamarac qhitinacatejj jumanac taypit Diosar ajjsartas sarnakapcta ucanaca, take jumanacataquiw aca khespiyäwi arunacajja.\nJerusalén marcan jaquirinacampi jilïrinacampejja, janiw Jesusan qhitïtaps yatipcänti. Janiraquiw amuyt'apcänti cuntejj sinagogana sapa samarañ uruna profetanacan kellkatanacap leepcän ucsa. Ucampis Jesusar jiwayasajj jupanac quicpaw uca profecía arunacjja phokhapjje.\nJupar jiwayañataquejj janiw cuna juchsa jicjjatapcänti. Uqhamäquipansa jupar jiwayañataquejj Pilatorojj mayisipcaquïnwa.\nUcatsti take cunatï jupjjat kellkatäcäna ucanac phokhasjjepanjja, cruzat apakasinjja sepulturaruw imjjapjjäna.\nUcampis Diosaw jiwatanac taypit juparojj jactayi.\nJesusasti walja urunacawa, uqhamaraqui walja cutiraquiw uñstäna, Galileat Jerusalenar jupamp chica maqhatapcäns ucanacaru. Jichhasti ucanacaw jupatjj jakenacar yatiyapjje.\n“Nanacasti jumanacarojj cuntï Diosajj awquinacasar arsuwaycäna uca suma arunacwa yatiyapjjsma.\nUcsti jiwasa jupan wawanacaparojj Diosajj arsutapjja phokhestuwa, Jesusar jactayasa, cunjämtï payïr salmonjja kellkatäqui: ‘Jumaw nayan wawajjätajja. Nayaw jichhajj jumar jacañ chursma’ sasa.\nDiosasti jiwatanac taypit jactañapjja yatiyaraquïnwa, janchipan jan ñusjañapataqui. Kellkatansti saraquiwa: ‘Jumanacaruw churapjjäma cuntï Davidar churañ amtcäyät uca bendicionanacjja’ sasa.\nUcatpï saraquejja yakha salmonjja: ‘Janiw juman munat sirviriman janchip ñusjañapjja munätati’ sasa.\nChekpachansa Davidajj jupa tiempo jakenacaru Diosan sataparjam sirvisinjja, jiwjjänwa. Ucatsti awquinacapampi chicaraquiw imt'atäjjäna, janchipasti ñusj-jjaraquïnwa.\nUcatsipana, qhitirutejj Diosajj jactayqui ucan janchipajj janiw ñusjcänti.\nJilatanaca, jumanacajj ac yatipjjañamawa: Juchat perdón utjatapajja, Jesús tokew jumanacarojj yatiyasi.\nUcatwa jupar iyawsirinacajj jupa toke perdón jicjjatapjje, take cunattï Moisesan kellkataparjama jan perdón jicjjatañ puedepcän ucanacata.\nAmuyasipjjam, ucataraqui profetanacan aqham sas arsutanacapasti jumanacjjar phokhasiscaspan:\n‘Yatipjjam, larusirinaca, muspharapjjam, ina ch'usar tucupjjaraquim. Naya Diosaw jumanacan urunacamanjja jach'a luräwinac lurta. Ucanacarusti janiw jumanacajj: ‘Chekaw’ sapcätati, ni qhiti jumanacar ucanac yatiyquïpansa.’ ”\nPablompi mayni jilatanacampi judionacan sinagogapat mistjjepansti, jan nacïwitpach judiöpquis ucanacaw jupanacar achict'apjjäna, jutir samarañ uruna wasitata jupanacar ucanacjjat parlapjjañapataqui.\nSinagoga tantachasïwi tucuyjjatatsti, judionacat waljaniw Pablompi Bernabeampirojj arcapjjäna. Judionacan sarnakäwinacaparjam suma judío tucurinacasa arcapjjaraquïnwa. Pablompi Bernabeampisti jupanacarojj ewjjt'apjjaraquïnwa Diosan munasiñapan ch'aman sayt'apjjañapataqui.\nJutir samarañ urusti, niya marcpachaw Diosan arunacap ist'añataquejj tantachasipjje.\nUqham walja jakenac uñjasinjja, Judionacajj wal colerasipjjäna. Pablon arunacaparusti: ‘Janiw chekäquiti’ sapjjänwa. Juparusti cunaymanwa tokepjjaraquïna.\nTatitusti aqham sasaw nanacarojj sapjjetu: ‘Marcanacan khanapataquiw jumarojj uchsma. Uqhamaraquiw juma toke take acapachanquir jakenacan khespiyasiñapataqui’ sasa.\nUc ist'asinsti, jan judionacäpquis ucanacajj cusisipjjänwa. Sapjjaraquïnwa: “Tatitun arunacapajj wali sumapuniwa” sasa. Ucatsti qhitinacatejj wiñay jacañatac waquichatäpcän take ucanacajj iyawsapjjaraquïnwa.\nUqhamaw Tatitun arunacapajj parlasïna take uca chekanacana.\nUcampis judionacajj mä kawkha asquit uñt'at warminacaru, uqhamarac uca marcan wali aytat chachanacampiruw parlapjje. Jupanacarusti Pablo uqhamarac Bernabé contra sayt'apjjañapataquiw amtayapjjaraqui uca marcat jaksuñcama.\nUqhamïpansti Pablompi Bernabeampejj uca jakenacataqui cayunacapat lak'a polvonac thalarasisinjja, Iconio marcaruw sarjjapjjäna.\nTatitur iyawsirinacasti wali cusisitäpjjänwa. Kollan Ajayumpi phokt'atäpjjaraquïnwa.


Tunkiri qhathu qarwa, allpachu uywachawit uñacht’ayañatakiw wakichañ amtapxi | Radio San Gabriel\nKimsa jach’a markanakatwa jikisiwayapxi\nLunes, Mayo 21, 2018 - 10:57\nWasuruw khaysa Municipio Charaña tuqinkirinakax qarwa ukhamaraki allpachu uywachawinakat uñacht’awi tukt’ayawayapxi. Ukampis jupanakax qurpa tuqin qamasipkipanx Perú ukhamaraki Chile anqax markanakampiw qurpasipxi. Ukatx aka qhathurux uksa markanakats purt’aniwayapxarakiwa. General Lagos ukasti Chile markata uka kipkaraki Palca ukax Perú markata uka qhatunx qarwa ukhamaraki allpachut uñacht’awayapxi. Aka qhatux kimsa urunakaw qhipharawayi, ukatsti wasuruw tukt’ayawayxi. Ukanx qarwa ukhamaraki allpachut isi luratanaka, manq’a phayt’atanaka, uywachawinakat juk’ampinakat uñacht’awayapxi. Juk’amp qarwa ukatx allpachu uywachirinakax ch’amancht’asipxañatakix kimspach markat atipt’irinakarus jallallt’awinaks irpirinakax churawayapxarakiwa.\nJichhax jutiri maranx tunkiri qhathu utjañapatakiw ukawjan qamasirinakax mayiwayapxaraki. Ukhamax uka kimsa markanakan irpirinakaw amtawayapxi jutiri maratakix tunkiri qhathux juk’amp ch’amp phuqhasiñapatakix jichhurunakatpach irnaqaña.


Cuba markanx reforma migratoria uka jikxatañ amtax sarantxiwa · Global Voices Aymarata\nJaqukipäw uñt'ayata/apkatata 20 Chinuqa phaxsi 2013 17:56 GMT\nAka blog ullart'apxañäni English, Català, Português, Français, Deutsch, Español\n14 uru chinuqa phaxsit aka 2013 marana reforma migratoria ukaw Cuba markan utt'asiwayi, ukax Cuba markat mistuñatak mantañatakiw yanapt'ani.\nDiario digital Havana Times [en], ukampix cubanonakax mä pasaporte ukhx yaqha markar sarañatakix 24 phaxsinw mayispa, jan gobiernor kuna premiso mayisa. Machaq reglamento ukax nayra «mistuñatak permiso» ukat «Jawillt'aw qillqata» uka mayiñax utjkan ukarux jark't'iwa.\nLlumpaqa phaxsit 2012 marata, «Eva yaqha uñtäwinakapa» mä aski «misiones internacionalistas», yaqha markanakat gubernamentales uksat yanapanak apayani, Melisa Cordero kullakax amtasinwa wila masinakat jayankas jakasiwita:\nMaysatx qillqirix amtiwa tatapan puerto de Mariel uksanjam mistutapata:\nTatajax mä yamput sarxi, poliespuma ukat lurat yampunwa, jacht'asisa, manq'a tukutata, wali ch'amanw jupar chuymachañaxa, Mariel, tatajax jach'a lamar qutaruw manti ukatx chhaqhantawayxiwa, ukatx Caribe markan kawkhar panqaramp jaqt'añs pinaw jikxatapta.\nHavana Times ukat yatiyäwiparjamaxa, Dirección de Inmigración ukat Extranjería, uksanx taqpachax 195 sitios ukhaw jist'arata (habilitados).\nAka revista digital ukarjamaxa, «amuyasiwa walja cubanos ukanakaruw yanapt'ani, mä visado ukakiw utjañapa ukampix anqaxa makanakarux jasakw sarpxakispa. Jilpach markanakanw mantañatakix visado ukx mayipxi.»\nEstados Unidos, markar sarañatakix sitio digital Café Fuerte ukan mä qillqatax uñt'ayi:\nUkatx yaqhip markachirinakaxa, jisnawa anatiri alto rendimiento ukham uñt'atanakaxa, uka markat mistuñatakix permiso ukxa mayisipkakiniwa.\nUkampinsa, kamachinx (ley) walja bloguerunakan jiskt'atanakapaw mä inciso ukanki. Fernando Ravsberg, Carta qillqirix Cuba markatpach uñt'ayi:\nMaysatx agencia AP ukax mä qillqat uñt'ayi, «mayni yatiyirirjamaxa, qullayasiñ utat walja p'iqt'irinakaruw sawar urun Ministro de Salud jupamp tantachasiñatak jawsana, ukatx yatiyanw mä resolucionxata ukax uka markat mistuñatak aski ukxat qillqatanwa”.\nManuel Henrique Lagarde jilax mayni Yoani Sánchez cubankir bloguerat arst'i:\nWalja medios extranjeros ukanakax yatiyapxanwa, yaqhip usuarios ukanakax yaqha markanakatpach reforma migratoria cubana, ukx jach'anchapxäna ukatx uñt'ayapxäna:


Bibliat apst’ata sarnaqäwinaka: Jach’a jaqinaka - Aka chiqax Jehová Diosan Qhanañchirinakapankiwa\nUTAMARU wali jach’a jaqix jutaspa, utams jilakipaspa, ¿kamsasmasa? ¡Wali jach’a jaqirakisä! sasmawa. Mä tiempoxa ukham jaqinakaw aka Uraqin utjäna. Uka jaqinakax alaxpachan jakasir angelanakan wawanakapäpxänwa siw Bibliaxa. ¿Ukax kunjamäpachänsa?\nAmtañäni, Supay ñanqha angelaw jan walinak utjayaskäna. Diosan angelanakaparusa ñanqhaptayañwa munäna. Ukat tiempompixa, yaqhip angelanakax Supayaruw ist’xapxäna. Alaxpachan Diosatak lurasipkän uk jaytasawa aka Uraqiru saraqanipxatayna, ukat cuerponak lurasipxatayna. ¿Kunatsa jutapxatayna uk yattati?\nKunattix suma uñtani warminakaruw uñch’ukinipxatayna, ukat jupanakampiw jakañ munapxäna siw Bibliaxa. Ukatwa alaxpachat saraqanisax jupanakamp chikachasipxatayna. Ukax janiw walïkänti siw Bibliaxa, kunattix angelanakaxa alaxpachan jakasipxañapatak luratäpxänwa.\nKunapachatï uka angelanakax warminakapampi wawanakanïxapxäna ukhaxa, mayja wawanakanïpxänwa. Inas wawäkasinxa jan mayjapkchïnti. Ukampisa, jilsusipkakïnwa jach’aptasipkakïnwa ch’amaniptasipkakïnwa, ukatxa, jach’a jaqinakaruw tukupxäna.\nUka jach’a jaqinakax wali qhurunakäpxänwa. Ukham jach’äsinsa ch’amanïsinsa, jaqinakaruw t’aqhisiyapxäna. Munkir jan munkir jaqinakarux jan walinak lurayañ munapxäna.\nEnoc chachax jiwatäxanwa, ukampisa aka Uraqinxa mä suma jaqiw utjarakïna. Uka chachax Noé satänwa. Diosan munañaparupuniw kunsa luräna.\n‘Tiempox purinxiw jan wali jaqinakar chhaqtayañatakix’ sasaw Noé tatarux mä urux Diosax säna. Ukampis Diosax Noempiru familiapampiru ukat animalanakampiru qhispiyañapänwa. Kunjamsa qhispiyatayna uk uñjañäni.\n¿Kunapachatï yaqhip angelanakax Supayar ist’apxatayna ukhax kamachapxataynasa?\n¿Kunatsa yaqhip angelanakax alaxpachan luräwip jaytasaxa saraqanipxatayna?\nAngelanakax aka Uraqiruw saraqanipxatayna ukat cuerponak lurasipxatayna sarakisä, ¿kunatsa ukax jan walïkänxa?\n¿Kunatsa angelanakan wawanakapax mayjanakäpxänxa?\nKunjamtï aka dibujon uñxatktaxa, ¿angelanakan wawanakapax jach’a jaqinakaptasinxa kunanaksa lurapxäna?\nEnoc tatan jiwatapatxa, ¿khiti suma jaqisa aka Uraqin jakäna, ukat kunatsa Diosan munatänxa?\nLiyt’añamawa Génesis 6:1-8.\n¿Jan wal sarnaqksna ukhaxa Jehová Diosax kunjamsa jikxatasispa uka tuqit kamsis Génesis 6:6 jisk’a t’aqaxa? (Sal. 78:40, 41; Pro. 27:11.)\nLiyt’añamawa Judas 6.\nAngelanakax ‘janiw sum imapkänti lurañanakapxa’ sarakisä ukaxa, ¿kunsa jiwasar amtayistu? (1 Cor. 3:5-9; 2 Ped. 2:4, 9, 10.)


Apocalipsis 9 - Holy Bible [Aymara Bible 1997] - (Apo 9)\nUcatsti pheskëri angelaw trompetap phust'asïna, ucatsti mä warawara alajjpachat jalaktasinquir uñjta. Uca warawarasti acapach orak mankha ch'amacan llavepa catokaraquïna.\nUcatsti uca ch'amac mankha jist'aräna, uca ch'amac mankhatjja mä jek'ew mistüna mä jach'a hornotjama. Uca jek'esti intsa alajjpachsa k'al ch'amact'ayäna.\nUca jek'etsti t'ijut'ijunacaw misturäna, ucatsti aca orakenwa wali jalanakapjjäna. Uca t'ijut'ijunacarusti munañanïñawa churasïna cunjämtï alacrán sat lak'onacajj munañanejja uqhama.\nUca t'ijut'ijunacasti janiraquiw cuna ch'ojjñanacarusa, ni kokanacarusa jan wali lurapjjañapäcänti, jan ucasti qhitinacatï Tatitun sellopampi paranacapan jan chimpt'atäpqui uca jakenacar t'akhesiyañataqui qhitanitäpjjänwa.\nJaniraquiw uca t'ijut'ijunacajj munañanïpcänti jaker jiwarayañataquejja, jan ucasti alekaqui pheska phajjsi t'akhesiyañataqui uscutaquïpjjänwa. Uca jakenacan t'akhesitanacapasti cunjämatï alacrán sat lak'ojj jaker achjqui uqhamänwa.\nUca urunacanjja jakenacajj: Jiwaquirista, sapjjaniwa, ucampis janiw jiwjja jicjjatapcaniti. Jiwañ munapcani ucqhasa, jiwajj jupanacatjja jaltjjaniwa.\nUca t'ijut'ijunacasti guerrar sarir caballonacjamänwa, p'ekenacaparojj mä kori coronampjam asjjatata, jake ajanut ajanunjamaraqui.\nÑic'utanacapasti warmi ñic'utjamänwa, laca ch'aqhanacapasti leonan laca ch'aqhapjamaraqui.\nJanchinacapasti mä hierro isimpi isthapitjamänwa, chhekhanacapasti wal chhullokeraquïna cunjämtï guerran jalir caballonacajj chhullokquis uqhama.\nWich'inqhanacapasti alacrán sat lak'on wich'inqhapjamänwa, mich'in cuna. Uca wich'inqhanacapampisti ch'amaniraquïnwa jaker pheska phajjsi t'akhesiyañataqui.\nUca t'ijut'ijunacasti mä jilïrinïnwa, uca jilïripasti uca ch'amac mankhat mistuniri angelänwa. Aca angelasti hebreo arunjja Abadón satänwa, griego arunsti Apolión sataraqui, ucajj t'unjiri, sañ muni.\nNayrïri t'unjäwejja pasjjewa, ucampis payampiw jutañapäsqui.\nSojjtïri angelasti trompetapjja phust'asiraquiwa, ucatsti mä aru ist'ta. Uca arusti Diosan nayräjjapancquis uca altaran pusi wajjra taypitwa mistüna.\nUca arusti trompeta apt'atäcän uca sojjtïr angelarojj sänwa: “Antutnucjjam jach'a Eufrates jawiran chinutäquis uca pusi angelanacaru” sasa.\nUqhamawa uca pusi angelanacajj jaranucutäjjapjjäna, quimsïri parte jakenacaru jiwarayañataqui, jupanacasti uca horasataqui, uca urutaqui, phajjsitaqui, uqhamaraqui uca marataqui waquichatäpjjataynawa.\nUcatsti caballjjat sarapcäna uca soldadonacjjatwa ist'ta, ucanacasti pä patac millonänwa.\nUqhamwa uca caballonacjja unañchäwinjja uñjta. Uca caballjjat saririnacasti pechonacaparojj mä guerra isi apapjjäna, ucasti wilampita, asulampita k'ellumpitänwa. Uca caballonacan p'ekenacapasti león p'ekenacaru uñtatänwa, lacanacapatsti ninampi jek'empi asufrempiraquiw mistüna.\nQuimsïri parte jakenacasti jiwarayatäpjjänwa, uca quimsa t'akhesïwejj caballonacan lacanacapat mistcän ucanacampi. Ucanacasti nina, asufre uqhamarac jek'e ucanacänwa.\nUca caballonacasti lacampiru wich'inqhampiru wali ch'amanïpjjänwa. Wich'inqhanacapasti catarinacar uñtatänwa, p'eken cuna, ucampiraquiw jakenacarojj t'akhesiyapjjäna.\nQhitinacatejj jan aca t'akhesïwinacampi jiwarapcän uca jakenacajj janiw arrepientisipcänti jan wali luratanacapatjja, uqhamaraquiw cunayman casta ajayunacarus yupaychasipcaquïna, uqhamarac korit, kollket, broncet, kalat, lawat lurat diosanacarus yupaychasipcaquïnwa. Uca diosanacasti janiw uñjquisa, ist'quisa, ni sarnakcaraquisa.


Perú: Puno markanx aymaranakax wasitatw unxtasiwinakamp sartañatak arsupxi · Global Voices Aymarata\nJaqukipäw uñt'ayata/apkatata 9 Mara t'aqa phaxsi 2011 13:24 GMT\nAka blog ullart'apxañäni English, Italiano, Malagasy, Français, 繁體中文, 简体中文, Español\nAymaranaka. Puno, Perú (Jamuqa: J. Enrique Molina)\nThakhi jist’antäwinakax mä qawqha urunakakiw aptasiwayi ukax chhijlläwinak (elecciones presidenciales) phuqhasiñapataki, Puno markanx indígenas aymaranakax wasitamp manq’at mutuwir mantañw arsupxi, jupankax mayipxiw Punu markan qhuyanakax ecosistema ukhamarak jawiranakaru, Titikaka qutar yanqhachk ukat jark’aqaña.\nNayrurunakatw amta, niya 15,000 waranqa aymaranakaw Punu markanx jark’antapxi , ukanx jan walt’awinakaw uñjasina, capital puneña markarux walja urunakaw ukham unxtasiwimp jaytawayi, uktax walja turistanakaruarakiw pachpan qhipartayawayi.\nPuno markax capital Lima markatax jayawjan jikxatasi, ukatx Bolivia markampiw qurpasi, Perú jach’a markanx José de Echave jilan yatxtawiparjamaxPunu markax payïr markaw proyectos mineros ukanak utjayañataki.\nGobierno Central ukax payllaw churañarux janiw siwa , ukampirus aymar markachirinakampix mä amtawir puripxi, concesiones mineras ukatx petroleras ukanak Punu markan pusi provincian (Yunguyo, Chucuito, Collao ukatx Juli) 14ni phaxsi suyt’ayañataki. Ukampinsti, aka comunidades indígenas satak ukanakaxmayipxarakiwa el Decreto Supremo 082-2007-EM uka t’unjatañapa Walter Aduviri jalaw uñt’ayi, Frente de Defensa de los Recursos Naturales de la zona sur de Puno Irpiriwa.\nAduviri jilax diario puneño Los Andes ukanw uñt’ayi, candidato nacionalista Ollanta Humala ukan atipjawipatix aski chiqa amtach ukhaxa, aymaranakax janiw uka arsuwinakamp iyawapkaniti, jan ukasti, qilqata tuqiw uka amtawinak uñjañ mayipxi. Puno markankir Gobierno Regional, Mauricio Rodríguez jilaxa, mayt’awayiwa Ollanta Humala jilïr irpiriy akanakx uñjpan sasa.\nAymaranka, quechwanakaxa, Puno markat yaqha ayllunakats derechunakapax yäqatañapaw ukwa mayipxi jisk’a jikt’äwi aka qulqi jiljatayañ amtanakax pachamamaru jan walt’aykiti, ukakipkarkiw jakäwirus yanqhachi, bloger Peruanista jupaw uka arsuw apthapt’i:\nAymaranakax Titikaka qutax qhuyanakan ukhamarak petroleras ukanakan nayrar sarantawipampix yanqhachataw uñjasispa sasaw arsupxi, (_Jamuqa: J. Enrique Molina)\nPuno markat quechwa, aymara markanakax janiw taqin mineriya tuqirux janiw sas sapkiti, jan ukasti proceso de otrogamiento de licencias satak uka taypinkañw munapxi, amuyt’añataki, kawkhans qhuyanakax jist’arasispa, ukhamat jawiranakar Titikaka qutar jan yanqhachañataki. Akax janiw Sur American muxsa umakikiti, jan ukasti mä sagrado ukham uñanchäwiwa. Jan walt’awix akawa Lima markan irpiriw maysar uñanukuw amuyuni, licencias ukx empresas mineras ukanakarux churaskakiwa, jan markanakar jiskt’asa.\nYaqha bloggerunakaxa, sañani Rodolfo Ybarra, Gobierno Central ukatx t’aqhjañ muni sasaw arsusi:\nEjecutiwu jilax puneña delegacionar jaljtayañ amtaniwa. Ukhakamasti congresista Yonhy Lescanomp Margarita Sucarimp Susana Vilcampix comitiva puneña jupanakaruw sut’apxana,Rosario Fernández ministrax jilïr irpirimp alcaldenakampikiw aruskipana, puneño legisladores jupanakarux maysaruw uñanuku.\nYonhy Lescanomp Margarita Sucarimpixa, kipkwa amuyt’apxi, ejekutiwux janiw tantachäwinakax qhana apnaqkiti sasina.\nBloggerunakax Silvio Rendón jiljamax aka qhurut sartasiwinkax chiqakaspas ukjamw uñjapxi:\nPuneñazo jan ukax aymarazo ukanakax mineras tuqirux janiw sapxiwa.\nUkampirus yaqhip cibernautanakax akx janiw suma qhan uñjapkiti, Cecres (@Cedres), jupax tuitiyiwa:\nKhitis aka jaqir amuyi? #rabia RT @terrape: nacionalista uka jikxatasaxa, aymaranakax sayantawir wasitampiw kut’apxi http://bit.ly/mFZJWh\nMartín Arcaya (@arcaya1) tuytiyo tuqiw akhan qhuru arump arsu:\nSitï aymar markachirinakar k’umsta, ukhax khayar uma wayuchum apxarusis sarama.\nJohn Rivas (@johnidem) jilax Johnny Lescano congresista jilaruw akham sï:\n@yonhy_lescano Puno markan Aymaranakan jan walt’awinakap askicht’askañamanxa.\nPuno markan indigenas markachirinakaxa, kawknirinakati, piwra chiqan jilpach jan yatiñani, desnutrición ukatx pisin jakäwini ukhaman jikxatasipxi, jupanakax yapu yapuchäwimpiw jakasipxi, ukampirus Perú markpachan wali armat ukhamaw jikxatasipxi. Ukham armatapxtapatx waranqa jila kasta ch’uqi achuyapxi, ukatx nayrir nayrir chiqankapxiwa uka ch’uqi achuyawimpixa.\nWalter Aduviri p’iqinchiriruwa, juparuw ayllunakatx markachirinakax arktapxi, arusupxiwa , wasitamp unxtasiwimp thakhi jist’antawimp sarantaña, inas jan qawqha markanakas akamp chikanchasipxan ukax yatitakchiti.\nJamuqanakax J. Enrique Molina jilan apst’atawa.


Hebreos 5 - Holy Bible [Aymara Bible 1997] - (Heb 5)\nSapa jach'a jilïr sacerdotew jakenac taypit ajllitajja, uqhamarac utt'ayatajja Dios nayrakatan jakenacat uñstañapataqui, ofrendanacampi sacrificionacampi take juchanacata loktañapataqui.\nCunjämtejj pachpa sacerdotejj janchin t'uqhasiñanacapjja t'akhesi, ucatwa qhuyapt'ayasiraquispa jan amuyt'irinacatsa, uqhamarac saranucutanacatsa.\nUqhamaraqui jupan pachpa t'uqha cancañap laycuw sacrificionacjja loktañapa jupan juchanacapata, cunjämtejj jakenacan juchanacapatjja lurquejj uqhama.\nUqhamaw Cristompejj lurasiraqui; jupajj janiw jilïri sacerdotëñjja jupan munañapat utt'ayasquiti, jan ucasti Diosaw uca jach'añchäwjja churi, cunjämtï sänjja: “Jumajj yokajjätawa; nayaw jacañjj jichhüru chursma.\nKellkatanjj yakha chekawjanjja saraquiwa: “Jumajj wiñayatac sacerdotëtawa, Pachpa Melquisedec castata” sasa.\nCunapachatï Cristojj oraken jacascän ucqhasti, jach'atwa oracionanacsa wali achict'añampi luräna, Diosaru wali jacht'asisaraqui, qhititejj jiwañat khespiyañataquis ch'amanïcäna ucaru; Diosasti ist'änwa Dios chuymätapata.\nUqhamaw Cristojj Yokapäcasina t'akhesiñap toke jaysañjja yatekäna.\nUqhama suma tucuyatäsinjja wiñay khespiyasiñ chuririw tucu take jupar jaysirinacarojja;\nDiosaraquiw jilïr sacerdotetjja utt'ayaraqui Melquisedec castata.\nAca toketjj waljaw sañasajj utjasqui, ucampis ch'amaw uc amuyt'ayañajja, jumanacasti janiw ucjja mäqhi amuyt'apctati.\nAcqha tiempotjja, jumanacajj niya yatichirinacäjjapjjañamänwa; ucampis waquisiscaquiwa wasitamp amuyt'ayaña Diosan kallta yatichäwinacapatjja. T'uqharjjapjjactawa, mank'a lantsti, leche umapjjañamawa.\nLechemp uywatanacasti ñuñusquir wawanacjamawa, ucanacasti janiw cunäquitejj cheka jacäwejj ucjj amuyt'apquiti.


Gálatas 5 - Hellige Bibel [Norsk Bibel 1930] - (Gal 5)\nIst'apjjeta. Naya Pablow sapjjsma, jumanacatejj circuncisión lurayasipjjasmajja, Cristojj janiw cunataquis jumanacataquejj asquïcjjaspati.\nWasitampiw sañ munta, cawquïr jaketejj circuncisión lurayasqui ucajja, take cuntejj Moisesan leyipajj sisqui ucarjam phokhasa sarnakañapawa.\nJiwasanacajj Ajayu toke, uqhamarac iyawsañ toketaracwa, Diosan nayrakatapan catokatäña suyt'äwisajj utjistu.\nJiwasanacatejj Cristo Jesusampi mayaquïstanjja, janiw cunataquis asquïquiti circuncisión lurayasiñasa jan lurayasiñasa. Ucampis iyawsañanïñäni ucaw juc'amp asquejja, aca iyawsañasti munasiñanwa jacayaraquistani.\nJumanacajj walic sarasipcäyätajja: ¿Qhitis asqui luräwiru jaysañjja jaytanucuyapjjtamjja?\nAcanacajj janiw cawquïritejj jumanacar jawsapctam uca Diosancquiti.\nJan armt'apjjamti “mä juc'a levadurajj takpach t'ant'a masaruw poktayi.”\nNayanjja Tatitur iyawsañajjaw utjitu jumanacjjata, janiw jumanacajj mayja amtapcätati; ucampis cawquïritejj saräwinacaman jan walt'ayapctam ucarojj Diosajj mutuyaniwa, qhitïscpansa.\nJilatanaca, nayatejj jumanacaru: “Circuncisión lurayasisipcaquim” sapjjerisma ucajja, judionacajj janiw jiwayañatac arcnakapquitaspati. Uqhamäspa ucajja janiw Criston crusapat parlañajj jupanacar mayjt'aycaspati.\nUcampis cawquïrinacatejj jumanacar mayjt'ayasa sarnakasipqui: “Circuncisión lurayasipjjañamaw” sasa ucanacajja, ¡añchaquit mä pit qharekasipjjaspa jupanacpacha!\nTakpach leyejj aca mä sapa camachir tucutaquiwa: “Jake masimarojj juma quicparjam munasim” sasa.\nUcampis jumanacatejj achjasipjjäta mank'antasipjjaraquïta maynit maynicama ucajja, acatjja amuyasipjjam, jan jumanaccama tucjasipjjañamataqui.\nJanchin munañanacapasti Diosan Ajayup contrawa, Ajayusti janchin munañanacap contraraquiwa. Maynis mayni contrawa, ucatpï jumanacajj cuntejj munapcta ucjja jan lurapcasmatejja.\nUcampis Ajayutejj jumanacar irpapjjstam ucqhajja, janiw leyin amparapancjjapjjtati.\nenvidiasiñanaca, [jake jiwayañanaca,] machañanaca, jiljas mank'añanaca, acanacaru uñtat yakha lurañanacampi. Ewjjt'apjjsmawa, niya sapjjaracsmawa, qhitinacatejj acanac lurapqui ucanacajja janiw Diosan reinopanjja catokatäpcaniti.\nllamp'u chuymanïña, janchin munañapar atipjaña. Acanac contrasti janiw cuna leyis utjquiti.\nQhitinacatejj Cristoncjjapjje ucanacajja, janchin munañanacapjja ch'accatjjapjjewa ñankha amtañanacampi, uqhamarac munañanacapamp chica.\nCunjämtejj Ajayu tok jactanjja, uca pachparaquiw Ajayumpi cuna luräwinacasansa irpayasiñasajja.\nJaniw jach'a jach'a tucuñasäquiti, uqhamat maynimp maynimp jan walt'ayasiñataqui, jiwascamas janiraquiw envidiäsiñasäquiti.\nGálatas 1 / Gal 1\nGálatas 2 / Gal 2\nGálatas 3 / Gal 3\nGálatas 4 / Gal 4\nGálatas 5 / Gal 5\nGálatas 6 / Gal 6


Salmos 104 - Holy Bible [Aymara Bible 1997] - (Sal 104)\nTakpach chuymajjampiw Tatitur jach'añchä, ¡Tatitojjay, Diosajjay, jach'a ch'amanipunïtawa! C'ajquir khapak cancañampiw isthapistajja,\nkhana isimpiw llawuntastajja. Alajjpacharojj isir uñtat janatattajja.\nJumaw utjäwimarojj umanacjjar utt'aytajja; kenayanacajj juman sarnakañ carronacawa, thayan chhekhanacapjjan sarnakaractajja.\nThayanacajj qhitanacamawa, nina lawranacasti arsutam phokherinacawa.\nOraken saphiparojj sumpun thurt'asiytajja, utt'ayatäcän ucawjat janipun onjjtañapataqui.\nOrakerojj lamar kotaw imjjatäna, isïcaspas uqhamaw janjjatäna. Umanacasti kollunacaruw chhaktayäna.\nUcampis ch'aman arunacam ist'asajj sarjjänwa, khejjokhejjo arunacam ist'asajj janc'aquiw jaltjjäna;\nkollunacar maqhatasa, pampanacar sarakasa, cawqharutejj uchctas ucawjaruw acht'jjäna,\nJumaw uma jalsunacat jawiranac utjaytajja, kollu taypinjam jalañapataqui;\nuca jawiranacat pampanquir animalanacajj umapjje, ch'uminquir asnonacas umat pharjatajj umt'apjjaraqui.\nJawir jac'anacan jamach'inacajj jacasipjje, layminac taypin chhiwekepjjaraqui.\nJumaw alajjpachatpach kollunacarojj karpantajja, alajjpach umampiw orakerojj sisantaytajja.\nUywanacataquiw koranac jiltaytajja, jaken yapuchat alinac jilayaractajja, oraket mank'añ apsusiñapataqui,\nch'amanchir t'ant'a jicjjatañapataqui, chuymapar cusisiyir vino apsusiñapataqui, ajanupar lliphipiyir aceite jicjjatañapataqui.\nKokanacajj umat pharjatap apakasipjje, Tatitun ayrut Líbano orakenquir cedro kokanacasti ucat umt'apjjaraqui.\nUca kokanacanjja, jisc'a jamach'inacamppachaw tapachasipjje, cigüeña jamach'inacasti ucan jacasipjjaraqui.\nKarkanacajj cabranacatac uchatawa, mic'ay kollunacasti añathuyanacan imantasiñapawa.\nPhajjsirojj pachanac jaqhuñapataquiw uchtajja, intejj jalantañap uñt'asiwa.\nCh'amacanac uchtajja, ch'amac arum purinipansti, ch'uminquir animalanacajj misturanipjjewa;\nInti jalsunipansti imantasjjapjjewa, utjäwinacaparuw iquintjjapjje;\njakesti luräwiparuw mistu, jayp'ucamaw yapupan irnake.\n¡Tatay, luräwinacamajj waljapuniwa! Yatiñ cancañampiw take cuns lurtajja, orakejj luratanacaman phokhantatawa.\nLamar kotajj jan tupt'cayawa, jan jact'cay jaquirinacaw utji; jach'anaca, jisc'anaca;\nTake ucanacajj jumaruw suyasipctam, waquisitapar mank'a churañamataqui.\nJumaw mank'a churtajja, jupanacasti catokasipjjewa; amparam lokatatcta ucapachasti, asquinacampiw sist'asipjje;\najanum imantascta ucapachajj mulljasipjjewa; samanap apakcta ucapachasti jiwjjapjjewa, lak'aruw tucjjapjjaraqui.\nJacañ samanam qhitancta ucapachasti, machakat utjayataw uñjasipjje. Uqham lurasaw oraker machakaptaytajja.\n¡Tatitun khapak cancañapajj wiñayawa! ¡Tatitojj luratanacapampiw cusisi!\nDiosajj uñtanqui ucapachajj orakejj qhathatiwa, kollunacar llamct'qui ucapachasti, jiwk'e mistuyapjje.\nJacañajjcamaw Tatitur k'ochü, jaccasaw Diosajjatac jayllï:\nk'ochojjajj Tatitun chuymapar purquirïpan, nayasti jupanacpun cusisiñ jicjjatä.\nJucharar jakenacajj aca oraken tucusipjjpan, ñankha lurir jakenacajj jiwarapjjpan. ¡Takpach chuymajjampiw Tatitur jach'añchä! ¡Tatitojj jach'añchatäpan!